Obi a ɔyɛ Nnompe Mu Oprehyɛn Kyerɛkyerɛ Ne Gyidi Mu | Nsɛm A Wobisabisa\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lithuanian Malagasy Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nNSƐM A WOBISABISA | IRÈNE HOF LAURENCEAU\nObi a ɔyɛ Nnompe Mu Oprehyɛn Kyerɛkyerɛ Ne Gyidi Mu\nDɔkota Irène Hof Laurenceau yɛ dompe mu oprehyɛn wɔ Switzerland. Bere bi a atwam no, na onnye nni sɛ Onyankopɔn wɔ hɔ. Nanso mfe bi akyi no, obegye toom sɛ Onyankopɔn wɔ hɔ na ɔno na Ɔbɔɔ nkwa. Nyan! nsɛmma nhoma kyerɛwfo bisaa no n’adwuma ne ne gyidi ho asɛm.\nDɛn na ɛmaa w’ani begyee nyansahu ho?\nBere a meyɛ abofra no, na m’ani gye adebɔ ho paa. Wɔtetee me wɔ Richterswil, Swiss akuraa bi a ɛhɔ yɛ fɛ a ɛda Ɔtare Zurich ano. Ná m’awofo ne me nuanom mpanyimfo ne me tu mpase, na na wɔka mmoa ne afifide ahorow a yehu wɔ kwan so no ho asɛm kyerɛ me.\nDɛn na ɛma wusuaa nnompe mu oprehyɛn ho ade?\nNá me papa yɛ adwuma wɔ baabi a wɔyɛ oprehyɛn wɔ ayaresabea bi a ɛbɛn yɛn mu. Ná ɔde anigye ka nea ohu wɔ hɔ no ho asɛm. Eyi kanyan me paa ma akyiri yi misii gyinae sɛ mɛyɛ oprehyɛn adwuma no bi. Misuaa nnompe mu oprehyɛn ho adwuma titiriw, efisɛ na m’ani gye ɔkwan a wɔfa so hyehyɛ nnompe na wɔtoatoa no ho. Ɛsɛ sɛ obi a ɔyɛ nnompe mu oprehyɛn no susuw nneɛma ho te sɛ mfiridwumayɛfo, na ama watumi asiesie nnompe, ntini akɛse, ne ntini nketewa a ɛma yetumi keka yɛn ho no.\nNea ɛsen ne nyinaa no, sɛ mihu sɛ ayarefo a merehwɛ wɔn no ho retɔ wɔn a, ɛma m’ani gye. M’ani gye ho sɛ me ne nkurɔfo bɛbom ayɛ adwuma.\nDɛn nti na na wunnye nni sɛ Onyankopɔn wɔ hɔ?\nNá minnye nni sɛ Onyankopɔn wɔ hɔ fi me mmabaaberem tɔnn, na nneɛma abien na ɛma minyaa saa adwene no. Nea edi kan no, mibehui sɛ asɔfo binom a wɔwɔ m’asɔre mu no bra asɛe, na eyi haw me paa. Nea ɛto so abien no, na m’akyerɛkyerɛfo a wɔkyerɛ me abɔde a nkwa wom ho ade no binom gye adannandi di—nkyerɛkyerɛ a mibegyee toom, titiriw bere a mekɔɔ sukuupɔn no.\nDɛn nti na wugyee adannandi toom?\nNá migye m’akyerɛkyerɛfo no di. Bio nso, na misusuw sɛ nsɛdi a ɛwɔ mmoa ahorow bi ntam no kyerɛ sɛ wofi faako, na ɛno foa adwene a ɛne sɛ nkwa foforo tumi fi awosu mu nsakrae mu ba no so.\nNanso bere rekɔ so no, wosesaa w’adwene. Dɛn ntia?\nM’adamfo bi too nsa frɛ me kɔɔ Yehowa Adansefo nhyiam bi ase. M’ani gyee adamfofa su a asafo no daa no adi, ne ɔkasa a aba wom a wɔmae no ho. Akyiri yi, ɔbea bi a n’anim tew a ofi asafo no mu bɛsraa me, na mibisaa no sɛ, “Mɛyɛ dɛn agye adi sɛ Bible no yɛ nokware?”\nƆkyerɛɛ me Bible nkɔmhyɛ ahorow a ɛfa nsɛm a ɛresisi nnɛ no ho. Eyi ho nhwɛso ne Yesu nkɔmhyɛ a ɛfa mprempren wiase yi awiei bere ho no. Ebi ne amanaman ntam akodi, “asasewosow akɛse,” ne “ɔyaredɔm ne aduankɔm”1 a ebebu so. Afei nso ɔtwee m’adwene sii abrabɔ bɔne a ɛbɛkɔ so ne adifudepɛ ne bɔne ahorow a yehu wɔ mmeae pii nnɛ no so.2 Mantwentwɛn me nan ase koraa na mifii ase suaa Bible no anibere so, na ankyɛ koraa na mihui sɛ emu nkɔmhyɛ ba mu bere nyinaa. Afei mifii ase susuw nea ɛyɛe a nkwa bae no ho bio.\nSo nnuruyɛ mu nhwehwɛmu a woyɛe no boa ma wususuw nkwa fibea ho?\nYiw. Bere a mifii Bible adesua ase no, na mereyɛ kotodwe mu oprehyɛn mu nhwehwɛmu. Efi afe 1960 mfe no awiei mu no, nyansahufo fii ase tee sɛnea kotodwe afã ahorow no fa so yɛ adwuma no ase yiye. Wobehui sɛ, sɛ yɛpono yɛn kotodwe mu a, ɛnyɛ dompe no fã biako pɛ na ɛdan ne ho sɛnea ɔpon dan ne ho wɔ ɔpontere biako so no. Mmom, etumi kuntun, dannan ne ho na ɛwam fa so—anwonwakwan a kotodwe no fa so yɛ adwuma no na etumi ma yɛyɛ nneɛma pii, a ebi ne sɛ yetumi nantew, yɛsaw, na yetumi gyina ade so, na yɛyɛ nneɛma afoforo pii.\nNhwehwɛmufo de mfe 40 abɔ mmɔden sɛ wɔbɛhwɛ kotodwe so ayɛ bi. Nanso anwonwakwan a kotodwe no fa so yɛ adwuma no ma ɛyɛ den ma wɔn. Bio nso, nneɛma a wɔde yɛ kotodwe nsɛso no ntumi nkyɛ te sɛ onipa de no. Sɛ wɔn a wɔhwɛ kotodwe so yɛ bi no de nneɛma a eye paa yɛ wie, na etumi di mfe 20 mpo a, wɔn ani gye yiye. Nokwarem no, nkwammoaa a ɛyɛ ne ho foforo daa no na ɛma yɛn kotodwe yɛ adwuma. Me fam no, yehu adanse a ɛkyerɛ sɛ, ɛnyɛ adannandi na kotodwe nam so bae, na mmom ɛma yehu Onyankopɔn nyansa.\nNa nsakrae a ɛba abɔde mu ne nsɛdi a ɛwɔ abɔde akwaa ahorow mu no nso ɛ?\nNsɛdi ahorow no nyinaa twe adwene si Ɔbɔadeɛ koro no ara so. Bio nso, nsakrae a ɛba abɔde mu no mma abɔde no nyɛ papa nsen abɔde afoforo anaa ɛnkorɔn nsen wɔn. Mmom, nsakrae a ɛba abɔde mu no sɛe wɔn awosu. Ɛwom sɛ akwanhyia bi betumi de mfaso bi aba de—te sɛ, ebia, keteke bi bubuu twene bi nti, amma atamfo annya kwan antumi amfa twene no so amma kurow no mu. Nanso saa akwanhyia no ansiesie nneɛma wɔ kurow no mu. Saa ara na awosu mu nsakrae ntumi mma biribi a nkwa wom ntu mpɔn. Na ɛrentumi mma wonnya biribi a ɛyɛ nwonwa te sɛ onipa kotodwe—saa ara nso na ɛrentumi mma wonnya onipa akwaa afoforo biara.\nAwosu mu nsakrae ntumi mma wonnya biribi a ɛyɛ nwonwa te sɛ onipa kotodwe da\nBere a mifii ase de Bible nnyinasosɛm dii dwuma no, m’asetena tuu mpɔn kɛse. Bio nso, wɔ afe 2003 mu no, mekɔɔ Yehowa Adansefo amanaman ntam nhyiam, na mihuu sɛnea wɔayɛ biako, ne sɛnea nnipa a wonhyiaa wɔn ho da mpo tumi bɔ no. Wɔdaa ɔdɔ kann adi kyerɛɛ wɔn ho, na me kɔn dɔe sɛ mɛka wɔn ho.\nLuka 21:10, 11.


1 Ahene 5:1-18\n5 Tiro+ hene Hiram+ tee sɛ Solomon na wɔasra no asi no hene, ne papa ananmu, enti ɔsomaa ne nkoa+ kɔɔ ne nkyɛn efisɛ Hiram dɔɔ Dawid daa.+ 2 Solomon nso soma kɔɔ Hiram nkyɛn kɔka kyerɛɛ no sɛ:+ 3 “W’ankasa wunim sɛ ɔko a atamfo de twaa me papa Dawid ho hyiae nti, wantumi ansi ofie amma Yehowa, ne Nyankopɔn din,+ kosii sɛ Yehowa de wɔn guu ne nan ase. 4 Seesei Yehowa me Nyankopɔn ama me ɔhome afã nyinaa ahyia.+ Ɔtamfo biara nni hɔ, na bɔne biara nso nni hɔ.+ 5 Mepɛ sɛ misi ofie ma Yehowa me Nyankopɔn din+ sɛnea Yehowa hyɛɛ me papa Dawid bɔ yi sɛ, ‘Wo ba a mede no bɛtena w’ahengua so asi w’ananmu no, ɔno na obesi ofie ama me din.’+ 6 Enti afei hyɛ ma wontwa nkyeneduru wɔ Lebanon+ mma me; me nkoa bɛba abɛka wo nkoa ho, na wo nkoa akatua nyinaa, mede bɛma wo sɛnea wobɛkyerɛ biara, efisɛ wunim sɛ yenni obiara wɔ yɛn mu a onim nnuatwa te sɛ Sidonfo.”+ 7 Bere a Hiram+ tee Solomon nsɛm no ara pɛ, odii ahurusi kɛse, na ɔkae sɛ: “Nhyira+ nka Yehowa nnɛ sɛ wama Dawid ɔba nyansafo+ a ɔredi ɔman kɛse yi so!”+ 8 Ɛnna Hiram soma kɔka kyerɛɛ Solomon sɛ: “Nea wobɛka kyerɛɛ me no, mate, na kyeneduru ne ɔpopaw+ nnua ho asɛm no nso, mɛyɛ w’apɛde ama wo. 9 Me nkoa na wɔde befi Lebanon+ aba mpoano, na me nso makyekyere agu po so de akɔ baabi a wobɛkyerɛ sɛ memfa nkɔ;+ ɛhɔ na mɛma wɔasansan na woabɛfa. Wo nso yɛ m’apɛde ma me na ma me fiefo aduan.”+ 10 Enti Hiram maa Solomon kyeneduru ne ɔpopaw nnua dodow biara a ɔpɛ. 11 Solomon nso maa Hiram awi kor+ mpem aduonu ne ngo pa*+ kor aduonu sɛ ɔmfa nhwɛ ne fiefo. Saa na Solomon de maa Hiram afe biara.+ 12 Na Yehowa de, ɔmaa Solomon nyansa sɛnea ɔhyɛɛ no bɔ no,+ na asomdwoe tenaa Hiram ne Solomon ntam, na wɔn baanu yɛɛ apam. 13 Ná Ɔhene Solomon de apaafo fi Israel nyinaa kɔ; apaafo+ no dodow yɛ mmarima mpem aduasa. 14 Ɔsram biara ɔde wɔn mu mpem du kɔ Lebanon. Sɛ wokodi ɔsram biako wɔ Lebanon a, na wɔabedi asram abien wɔ wɔn afie;+ Adoniram+ na na ɔda apaafo+ no ano. 15 Solomon nyaa+ nnipa mpem aduɔson a wɔsoasoa nneɛma,+ ne nnipa mpem aduɔwɔtwe a wɔpae abo+ wɔ mmepɔw so,+ 16 ɛsono Solomon akunini+ a wɔhwɛ adwuma no so no; wɔn nso yɛ mpanyimfo mpem abiɛsa ahasa a wɔhwɛ adwumayɛfo so.+ 17 Ɛnna ɔhene hyɛe sɛ wɔmpae abo akɛse a ne bo yɛ den,+ na wɔmfa abo a wɔapae+ no nto ofie no fapem.+ 18 Enti Solomon adansifo ne Hiram adansifo ne Gebalfo+ paee abo no, na wosiesiee nnua ne abo a wɔde besi ofie no.\n^ Ɛyɛ ngo pa a ne bo yɛ den a wɔde ngodua aba a wosiw wɔ ɔwaduru mu na ɛyɛ; ɛtɔ da bi a wɔde wɔn nan na etiatia aba no so.


Nnipa Nnan a Wɔtete Apɔnkɔ So a Adiyisɛm Ka Wɔn Ho Asɛm No—Woba Mu Sɛn?\nNnipa Nnan a Wɔtete Apɔnkɔ So—Woba Mu Sɛn?\nApɔnkɔ ahoɔdenfo nnan bi yii wɔn ti prɛko pɛ! Mmirika a wɔde nti, wote sɛ wɔn nnan ase regyigye. Saa apɔnkɔ yi ne wɔn a wɔtete so no ho asɛm wɔ Bible mu. Sɛnea asɛm no te no, sɛ obiara kan a ne ho dwiriw no! Pɔnkɔ a odi kan no kɔla yɛ fitaa. Nea ɔte so no yɛ ɔhene foforo bi a wɔahyɛ no anuonyam, na ɔhyɛ ahemmotiri. Pɔnkɔ a odi n’akyi no, ne kɔla te sɛ ogya. Nea ɔte so no yii asomdwoe fii asase nyinaa so. Pɔnkɔ a ɔto so mmiɛnsa no yɛ tumm paa te sɛ anadwo dasum. Nea ɔte so no kura nsenia wɔ ne nsam, na ɛnne bi de awerɛhosɛm bi too gua sɛ, aduan ho bɛyɛ den. Pɔnkɔ a ɔto so nnan no kɔla te sɛ nsõ. Ɔde yare ne nneɛma a ɛyɛ hu na ɛnam, na Owu ankasa na ɛte ne so. Adamoa di n’akyi pɛɛ. Wei yɛ adesamma nyinaa adamoa; ɛfa nnipa a wowuwu nyinaa!—Adiyisɛm 6:1-8.\n“Bere a edi kan a mekan nnipa nnan a wɔtete apɔnkɔ so no ho asɛm no, ehu kaa me. Ná ɛyɛ me sɛ Atemmu Da reba. Esiane sɛ na memmoaa me ho nti, na minim sɛ merennya nkwa.”—Crystal.\n“Nnipa nnan a wɔtete apɔnkɔ a ɛsono wɔn mu biara kɔla so no, bere a mekan wɔn ho asɛm no midwen ho paa. Nanso bere a mebɛtee anisoadehu no ase no, mihuu sɛ ɛtɔ asom.”—Ed.\nAdwene a Crystal nyae wɔ apɔnkɔsotefo nnan a wɔn ho asɛm wɔ Bible mu ho no, ɛno ara bi na wowɔ? Anaa wotee nka te sɛ Ed? Adiyisɛm nhoma no ne Bible mu nhoma a etwa to. Sɛ yɛreka nsɛm a nkurɔfo nim paa wɔ Adiyisɛm nhoma no mu a, emu baako ne nnipa nnan a wɔka apɔnkɔ ahoɔden so no. Wunim sɛ, wote anisoadehu yi ase a ɛbɛboa wo anaa? Ɛbɛboa wo sɛn? Onyankopɔn ahyɛ bɔ sɛ, nkɔmhyɛ nhoma yi, sɛ wokan, wusua, na wode nea wɔakyerɛw wom no bɔ wo bra a, w’ani begye paa.—Adiyisɛm 1:1-3.\nƐwom, sɛ ebinom kan nnipa nnan a wɔtete apɔnkɔ so no ho asɛm a, ehu ka wɔn. Nanso wɔankyerɛw sɛ enhunahuna obiara. Nokwasɛm ne sɛ, nnipa ɔpepem pii akenkan saa anisoadehu yi, na wɔahu sɛ ahyɛ wɔn gyidi den. Ama wɔanya daakye ho anidaso a edi mũ mpo. Wo nso, ebetumi ahyɛ wo den! Yɛsrɛ wo, kenkan asɛm a edi hɔ no.


Sɛ Obi Bɛyɛ Osuani a, Adɛn Nti na Ɛnsɛ sɛ Ɔtoto no Ase? | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Norwegian Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Vietnamese Wallisian Waray-Waray\nSɛ Obi Bɛyɛ Osuani a, Adɛn Nti na Ɛnsɛ sɛ Ɔtoto no Ase?\nNEA ƐHIA NA OBI ATUMI AYƐ OSUANI\nBere a Yesu wɔ Farisini panin no fie no, ɔkyerɛɛ nkurɔfo nneɛma bi a mfaso wɔ so. Afei ɔsii kwan so de n’ani kyerɛɛ Yerusalem; ɔrekɔ no, nnipa pii dii n’akyi ne no kɔe. Dɛn paa na ɛmaa wɔdii n’akyi? Ná wɔayɛ wɔn adwene sɛ nea ɛte biara wɔne no bɛnante anaa?\nWɔnam kwan so rekɔ no, Yesu kaa asɛm bi kyerɛɛ wɔn, na ɛbɛyɛ sɛ wɔn mu bi ho dwirii wɔn. Ɔkaa sɛ: “Sɛ obi ba me nkyɛn na ɔntan ne papa ne ne maame ne ne yere ne ne mma ne ne nua mmarima ne ne nua mmaa ne ɔno ara mpo ne kra a, ɔrentumi nyɛ me suani.” (Luka 14:26) Yesu asɛm yi kyerɛ sɛn?\nƐnkyerɛ sɛ, sɛ obi nya bɛyɛ Yesu suani a, ɔne n’abusuafo to nkwanta a wɔapae. Mmom nea ɛkyerɛ ne sɛ ɛsɛ sɛ obiara a ɔbɛyɛ ne suani no dɔ ɔno Yesu sen n’abusuafo. Ɛnsɛ sɛ onii no yɛ n’ade te sɛ ɔbarima bi a ɔkaa ne ho asɛm wɔ mfatoho no mu no; nea enti a wankɔ apontow a ɛho hia no ne sɛ ɔwaree nkyɛe.—Luka 14:20.\nKae sɛ Yesu kaa sɛ ɛsɛ sɛ osuani biara tan “ɔno ara mpo ne kra” anaa ne nkwa. Wei kyerɛ sɛ obiara a ɔyɛ Yesu suani amapa no, ɛsɛ sɛ ɔdɔ Yesu sen ɔno ara ne nkwa. Ɛno kyerɛ sɛ ɛba owuo mpo a, ɔbɛwu ama no. Asɛm yi ma yɛhu sɛ, sɛ obi ka sɛ ɔyɛ Kristo suani a, ɛnyɛ agorɔ. Ɔrentumi nyɛ no biara biara, efisɛ ɛyɛ aniberesɛm.\nSɛ obi bɛyɛ osuani a, ahokyere ne ɔtan wom. Yesu kaa sɛ: “Obiara a ɔnsoa n’asɛndua na ɔnni m’akyi no ntumi nyɛ me suani.” (Luka 14:27) Enti sɛ obi pɛ sɛ ɔyɛ Yesu suani papa a, ɛsɛ sɛ ɔhwɛ kwan sɛ animguase a Yesu faa mu no, ɔno nso bɛfa mu bi. Yesu kaa mpo sɛ n’atamfo bɛkum no.\nEnti nnipa a wɔdi Yesu akyi no, na ɛsɛ sɛ wɔdwene ho kɔ akyiri paa hu sɛ Kristo suani a obi bɛyɛ no nyɛ agodie. Yesu yɛɛ mfatoho bi de sii asɛm no so dua. Ɔkaa sɛ: “Mo mu hwan na ɔpɛ sɛ ɔsi aban na ɔnni kan ntena ase nsẽsẽ nhwɛ sɛ ɔwɔ deɛ ɛdɔɔso a ɔde bɛwie? Anyɛ saa a, ɔbɛto fapem no nanso ɔrentumi nwie.” (Luka 14:28, 29) Nea asɛm yi kyerɛ ne sɛ wɔn a wɔne Yesu nam kwan so rekɔ Yerusalem no, na ɛsɛ sɛ wɔtumi si wɔn adwene pi sɛ, wɔnya bɛyɛ Yesu asuafo a, biribiara a ɛbata ho biara nso wɔbɛsɔ mu. Ɔmaa mfatoho foforo de sii asɛm no so sɛ:\n“Ɔhene bɛn na sɛ ɔresim akɔhyia ɔhene foforɔ wɔ ɛko mu a, ɔnni kan ntena ase ntu agyina nhwɛ sɛ ɔbɛtumi de asraafoɔ mpem du akɔhyia deɛ ɔde mpem aduonu reba ne soɔ no? Nokorɛm no, sɛ ɔrentumi nyɛ saa a, ɛnneɛ berɛ a baako no wɔ akyirikyiri nohoa no, ɔsoma ahemmɔfoɔ ma wɔkɔsrɛ sɛ wɔnni no asomdwoeɛ mu.” Afei Yesu kyerɛɛ mu sɛ: “Enti, monhunu sɛ, mo mu biara a ɔnnya n’ahodeɛ nyinaa hɔ no rentumi nyɛ me suani.”—Luka 14:31-33.\nYesu anka saa asɛm no amma nnipa a wɔne no nam kwan so no nko ara. Mmom na ɔpɛ sɛ obiara a ɔbɛdi Kristo akyi no de hyɛ n’adwene mu sɛ ɔde nea Kristo aka no bɛyɛ adwuma. Wei kyerɛ sɛ, obiara a ɔpɛ sɛ ɔyɛ Yesu suani no, ɛto nea ɛyɛ den a, ɛsɛ sɛ ɔde ne biribiara bɔ afɔre; ne nkwa mpo, ɛsɛ sɛ ɔtumi de twa so. Obi bɛtumi ayɛ saa a, ɛhia sɛ ɔde kɔ adwendwene mu, na ɔbɔ ho mpae.\nAfei Yesu kɔfaa asɛm bi a waka dada wɔ ne Bepɔ so Asɛnka no mu bae. Saa bere no, ɔkaa sɛ n’asuafo no yɛ “asase so nkyene.” (Mateo 5:13) Ebia nea na ɔrepɛ akyerɛ ne sɛ, sɛnea yɛtumi de nkyene hyɛ biribi ma ɛkyɛ no, n’asuafo no tumi boa nkurɔfo ma wɔsom Onyankopɔn bɔ bra pa. Nanso ɔresan aka ho asɛm yi deɛ, ɔkaa sɛ: “Ɛyɛ nokorɛ sɛ nkyene yɛ. Nanso sɛ nkyene ahoɔden firi mu a, ɛdeɛn na wɔde bɛhyɛ nkyene no?” (Luka 14:34) Ná n’atiefo no nim sɛ nkyene bi wɔ hɔ a, dɔte frafra mu, enti wɔde yɛ hwee a ɛnyɛ yie.\nSeesei a ɔde ne som adwuma reba awiei no, na ɔpɛ sɛ wɔn a wɔayɛ n’asuafo akyɛ no mpo hwɛ yie na wɔangogo wɔn ho. Anyɛ saa a, wɔbɛyɛ sɛ nkyene a n’ahoɔden afiri mu; wɔde wɔn yɛ hwee a, ɛrenyɛ yie, na wiase no bɛsere wɔn. Nea ɛnyɛ wɔ asɛm no koraa ne sɛ, wɔremfata wɔ Onyankopɔn anim, na wɔde ahohorabɔ mpo bɛba ne din so. Enti Yesu sii so dua sɛ ɛho hia paa sɛ wɔda wɔn ho so na biribi saa anto wɔn. Ɔkaa sɛ: “Ma deɛ ɔwɔ asõ a ɔde bɛtie no ntie.”—Luka 14:35.\nYesu kaa sɛ ɛsɛ sɛ osuani ‘tan’ n’abusuafo na ɔtan ‘ɔno ara ne kra’ mpo. Saa asɛm no kyerɛ sɛn?\nYesu maa mfatoho mmienu bi; baako fa obi a ɔpɛ sɛ ɔsi aban ho, ɛnna baako nso fa ɔhene bi ne n’asraafo ho. Mfatoho no kyerɛ sɛn?\nNkyene a Yesu kɔfa baa n’asɛm mu no, dɛn na na ɔrepɛ akyerɛ?\nAbusuafo a Wonnye Nni—Wobɛyɛ Dɛn Aka Wɔn Koma?


Asɛmpa Wɔ Hɔ Ma Adesamma Nyinaa, Asɛmpa a Ɛfa Yesu Ho\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nAsɛmpa Wɔ Hɔ Ma Adesamma Nyinaa\nYesu wusɔre no maa n’asuafo no gyidi ne wɔn ahokeka yɛɛ kɛse. Ɔsomafo Paulo sei, otutuu akwan kɔɔ Asia Kumaa ne Mediterranea nyinaa. Ɔhyehyɛɛ asafo ahorow hyɛɛ Kristofo no den ma wogyinaa ɔbrasɛe ne ɔtaa a na ɛyɛ hu ano. Ɔhaw yi nyinaa akyi no, Kristosom nyaa nkɔso na ɛtrɛwee.\nPaulo koraa, wɔde no too afiase. Nanso, ɔwɔ hɔ mpo ɔkyerɛw nkrataa kɔhyɛɛ Kristofo asafo ahorow nkuran tuu wɔn fo. Ade biako a na ɛsɛ sɛ Kristofo hwɛ wɔn ho yiye wɔ ho paa ne awaefo, na Paulo bɔɔ wɔn kɔkɔ wɔ ho. Onyankopɔn de ne honhom kronkron kaa Paulo ma ɔka too hɔ sɛ “mpataku bɔne” a wɔbɛkasa “akyinkyim nsɛm” bɛhyɛn asafo no mu, na wɔbɛtwe “asuafo no adi wɔn akyi.”—Asomafo Nnwuma 20:29, 30.\nAnsa na asomafo no refi hɔ no, na ɔwae no ahyɛ ase dedaw. Emu hɔ baabi na Yesu a wɔanyan no no de Adiyisɛm no maa ɔsomafo Yohane wɔ sɛnkyerɛnne mu de kyerɛɛ nneɛma a ɛbɛba daakye. Sɛnea Yohane kyerɛwee saa bere no, na atamfo ne atoro akyerɛkyerɛfo nyinaa rentumi nsiw Onyankopɔn atirimpɔw kwan; ɔkwan biara so no, na n’atirimpɔw a ɛfa asase ne nnipa ho no bɛba mu. “Aman ne mmusuakuw ne kasa ne nkurɔfo nyinaa” bɛte Onyankopɔn Ahenni ho asɛmpa no. (Adiyisɛm 14:6) Asase bɛdan Paradise, na obiara a ɔpɛ sɛ ɔyɛ Onyankopɔn apɛde no, obetumi anya hɔ atena!\nWunhu sɛ saa asɛm yi yɛ “asɛmpa”? Sɛ saa a, ɛnde sua Bible no na hu asɛm a Onyankopɔn wɔ ma nnipa ne sɛnea ebetumi aboa wo nnɛ ne daakye.\nWo ara wubetumi akenkan Bible wɔ Intanɛt so wɔ www.jw.org. Sɛ wokɔ Intanɛt dwumadibea hɔ a, wubetumi akenkan nhoma ahorow yi nso wɔ hɔ: Asɛmpa a Efi Onyankopɔn Hɔ! ne Dɛn na Bible Kyerɛkyerɛ Ankasa? Wubetumi nso akenkan nhoma afoforo wɔ hɔ; ne nyinaa kyerɛkyerɛ sɛ yebetumi de yɛn ho ato Bible so na yɛde emu nsɛm no ayɛ adwuma wɔ yɛn abusua mu de abɔ yɛn bra. Wopɛ a, wubetumi ama Yehowa Adansefo ama wo nkyerɛkyerɛmu pii.\n—Nsɛm yi fi Asomafo Nnwuma, Efesofo, Filipifo, Kolosefo, Filemon, 1 Yohane, Adiyisɛm.


Oguanhwɛfo | Bible Mmere Mu\n“Ɔbɛhwɛ ne nguan sɛ oguanhwɛfo. Ɔbɛma ne nguammaa so wɔ ne basa so na waturu wɔn ne kokom.”—YESAIA 40:11.\nSƐ WOKENKAN Bible fi Genesis kosi Adiyisɛm a, wubehu sɛ wɔaka nguanhwɛfo ho asɛm pii wom. (Genesis 4:2; Adiyisɛm 12:5) Ná mmarima a wodi mũ te sɛ Abraham, Mose ne Ɔhene Dawid nyinaa yɛ nguanhwɛfo. Odwontofo Dawid kaa nsɛm a ɛyɛ dɛ de kyerɛɛ sɛnea oguanhwɛfo pa biara ma n’ani ku ne nguan ho na ɔhwɛ wɔn. Nnwom bi a Asaf toe mu no, ɔkaa Dawid ho asɛm sɛ ɔyɛn Onyankopɔn nkurɔfo a wɔtenaa ase tete no.—Dwom 78:70-72.\nAkyiri yi a Yesu baa asase so mpo no, na nguanhwɛ adwuma da so yɛ adwuma titiriw a nkurɔfo yɛ. Yesu kaa ɔno ara ne ho asɛm sɛ ɔyɛ “oguanhwɛfo pa,” na ne nkyerɛkyerɛ mu nso, na ɔtaa twe adwene si su a oguanhwɛfo pa wɔ no so de kyerɛkyerɛ nneɛma a ɛho hia mu. (Yohane 10:2-4, 11) Ade nyinaa so Tumfoɔ Yehowa Nyankopɔn mpo, Bible de no toto “oguanhwɛfo” ho.—Yesaia 40:10, 11; Dwom 23:1-4.\nMmoa bɛn saa na na oguanhwɛfo yɛn wɔn? Nnwuma bɛn na na oguanhwɛfo yɛ? Nguanhwɛfo a na wɔyɛ adwumaden yi, dɛn na yebetumi asua afi wɔn hɔ?\nNguan ne Mmirekyi\nTete Israel nguanhwɛfo no, na nguan a wɔyɛn wɔn no bi yɛ Siriafo nguan a wɔn bodua yɛ akɛse na wɔn ho nhwi kuhaa. Saa nguan yi, anini no wɔ mmɛn, nanso abere no de, wonni bi. Mmoa yi yɛ bɔkɔɔ, enti ɛnyɛ den koraa sɛ obi bɛkyerɛ wɔn kwan. Sɛ biribi reyɛ wɔn nso a, wontumi nyɛ wɔn ho hwee.\nNá nguanhwɛfo no yɛn mmirekyi nso. Mmirekyi no, na wɔn ho yɛ tuntum anaa nnodowee. Esiane sɛ mmirekyi yi aso soso nti, sɛ wɔnam mmepɔw mu redidi a, wɔn aso tumi wura nsɔe mu ma ɛtew fa mu.\nAdwumaden a ɛda oguanhwɛfo no so bere nyinaa ne sɛ ɔbɛkyerɛ nguan ne mmirekyi no ama wɔatie ne nne. Eyi nyinaa akyi no, nguanhwɛfo pa yɛ mmoa a wɔrehwɛ wɔn no brɛbrɛ, na wɔma wɔn mu biara edin.—Yohane 10:14, 16.\nMmere Biara ne Adwuma a Oguanhwɛfo Yɛ\nEbuw a nguan no da mu no, ɛyɛ a ɛtaa bɛn oguanhwɛfo no fie, enti edu osutɔbere a, da biara oguanhwɛfo no bue nguan no de wɔn kɔ adidi wɔ baabi a ɛbɛn a wobenya wura frɔmfrɔm awe. Saa bere no, mmoa no wo ma wɔn ase trɛw. Saa bere yi ara nso na ɔma nkurɔfo twitwa nguan no ho nhwi, na na ɛyɛ anigye bere nso!\nƐtɔ da bi nso a na obi wɔ nguan kakraa bi. Enti ɔbɔ oguanhwɛfo bi paa ma ɔde nguan no ka ne nguan ho hwɛ wɔn. Ná nguanhwɛfo a wɔbɔ wɔn paa no ani ntaa nku afoforo mmoa ho te sɛ wɔn ankasa de.—Yohane 10:12, 13.\nSɛ nkurɔfo twa wɔn mfuw mu nnɔbae wie a, oguanhwɛfo ma ne nguan no kɔwe wura a ɛrefifi foforo ne nnɔbae a afifi agu fam no. Ahohuru bere mu no, nguanhwɛfo de wɔn nguan kɔ adidi wɔ bepɔw so baabi a ɛhɔ dwo. Nguanhwɛfo de nna pii tena wuram hwɛ mmoa no, na mmoa no we sare frɔmfrɔm wɔ mmepɔw no mu, na nguanhwɛfo no hwɛ bɔ wɔn ho ban anadwo mũ nyinaa. Ɛtɔ mmere bi a, oguanhwɛfo de ne mmoa gu ɔbodan mu anadwo de bɔ wɔn ho ban fi sakraman ne mpataku ho. Sɛ pataku bobom anadwo ma nguan no bɔ hu a, oguanhwɛfo no kasa de dwudwo wɔn bo.\nAnadwo biara oguanhwɛfo no kan nguan no dodow, na ɔhwɛ sɛnea wɔn mu biara ho te. Ade kye a, ɔfrɛ nguan no ma wodi n’akyi kɔ adidi. (Yohane 10:3, 4) Sɛ ɛbɔ bɛyɛ awia du abien a, nguanhwɛfo no de mmoa no kɔ atare a emu nsu dwo ho ma wɔkɔnom nsu. Sɛ atare no yow a, oguanhwɛfo no de wɔn kɔ abura ho kɔsaw nsu ma wɔnom.\nSɛ ahohurubere reba awiei a, oguanhwɛfo no tumi de ne mmoa no kɔ baabi a nsu wɔ ne asubonka mu. Sɛ edu bere a sukyerɛmma tɔ a, ɔsan di mmoa no anim de wɔn ba fie kosi sɛ awɔwbere no betwam. Sɛ wanyɛ saa a, nsu, amparuwbo ne sukyerɛmma a retɔ no bekunkum mmoa no. Efi November kosi sɛ osutɔbere bedu no, nguanhwɛfo mfa wɔn nguan mpue nkɔ adidi.\nNneɛma a Oguanhwɛfo De Yɛ N’adwuma\nNá oguanhwɛfo no atade nyɛ kuntann nanso na ɛwɔ ahoɔden. Nea ɛbɛyɛ a nsu mmoro no na awɔw nne no anadwo nti, ebetumi aba sɛ ɔhyɛ atade a wɔde oguan nhoma ayɛ; ná ɔhyɛ ma nhoma no pue abɔnten. Odi kan hyɛ atade bi wɔ ase de bɔ ne were ho ban. Ɔhyɛ mpaboa sɛnea ɛbɛyɛ a abo a ano yɛ nam ne nsɔe nwowɔw no, na ɔde aboa nhwi a wɔde ayɛ ntama nso kyekyere ne ti.\nNneɛma a oguanhwɛfo de yɛ adwuma no bi ni: Bɔtɔ a ɔde nnuan bi te sɛ paanoo, bobe, aduaba a awo ne kyiis gu mu; aporibaa kɛse a ne tenten bɛyɛ mita biako a dade hyɛ ano a sɛ biribi si a otumi de bɔ ɔne mmoa no ho ban; sekan; poma a ɔde nantew de foro mmepɔw; toa a ne nsu gu mu; ade a wɔde aboa nhoma ayɛ a ɔde tow abura mu nsu; ataabo a ɔde tow abo hunahuna nguan anaa mmirekyi no ma wɔsan si kwan mu anaasɛ ɔde pam mmoa akɛse a wɔpɛ sɛ wɔbɛkyere nguan no bi; atɛntɛbɛn a ɔbɔ de gyigye n’ani na ɔde dwudwo mmoa no koma.\nMfaso a na oguanhwɛfo no nso nya fi mmoa no ho ne asetenade bi te sɛ nufusu ne nam. Ná ɔde nguan ho nhwi ne wɔn nhoma di nsesagua, na na ɔde yɛ ntade ne ntoa. Ná wɔde mmirekyi nhwi tow asaawa nwene ntama, na na wɔde nguan ne mmirekyi nyinaa bɔ afɔre.\nYebetumi Asuasua Wɔn\nNá nguanhwɛfo pa mfa wɔn adwuma nni agoru, na na wɔn ani da fam, na na wɔwɔ akokoduru nso. Ná wotumi de wɔn nkwa to wɔn nsam mpo de bɔ mmoa no ho ban.—1 Samuel 17:34-36.\nEnti ɛnyɛ nwonwa sɛ Yesu ne n’asuafo no de nguanhwɛfo yɛɛ nhwɛso maa Kristofo ahwɛfo. (Yohane 21:15-17; Asomafo Nnwuma 20:28) Sɛnea na oguanhwɛfo pa te wɔ Bible mmere mu no, saa ara na asafo mu ahwɛfo a wɔwɔ hɔ nnɛ yere wɔn ho ‘yɛn Onyankopɔn nguankuw a wɔhyɛ wɔn nsa no, ɛnyɛ ɔhyɛ so, na mmom wofi wɔn pɛ mu; ɛnyɛ adifudepɛ nso nti, na mmom anigye so.’—1 Petro 5:2.


Забур 44 CARS - Nnwom 44 AKCB\n1Ao, Onyankopɔn, yɛde yɛn aso ate;\nnea woyɛɛ wɔ wɔn bere so,\nwɔ tete mmere no mu.\n2Wode wo nsa pam amanaman no\nna wobɔɔ yɛn agyanom atenase;\nwodwerɛw nnipa no\nna womaa yɛn agyanom dii yiye.\n3Ɛnyɛ wɔn afoa na wɔde nyaa asase no,\nna ɛnyɛ wɔn nsa na ɛmaa wɔn nkonimdi;\nne wʼanim hann, efisɛ na wodɔ wɔn.\n4Woyɛ me Hene ne me Nyankopɔn,\nnea ɔhyɛ nkonimdi ma Yakob.\n5Ɛnam wo so na yɛpam yɛn Atamfo;\nwo din mu na yetiatia wɔn a wokyi yɛn no so.\n6Memmfa me ho nto mʼagyan so,\nmʼafoa remfa nkonimdi mmrɛ me;\n7na wo na woma yedi yɛn atamfo so\nwugu wɔn a wɔtan yɛn no anim ase.\n8Onyankopɔn mu na yɛhoahoa yɛn ho da mu nyinaa,\n9Nanso mprempren woapo yɛn abrɛ yɛn ase;\nwone yɛn asraafo nkɔ ɔsa bio.\n10Woma yeguan fii dɔm anim,\nma yɛn atamfo fom yɛn agyapade.\n11Wuyii yɛn maa sɛ wonkum yɛn sɛ nguan\n12Wotɔn wo nkurɔfo fofoofow,\nna woannya mfaso biara amfi mu.\n13Woayɛ yɛn ahohorade ama yɛn afipamfo,\nanimtiaabude ne aserewde ama wɔn a wɔatwa yɛn ho ahyia.\n14Woayɛ yɛn kasabebui wɔ aman no mu\nna nnipa no wosow wɔn ti de gu yɛn so.\n15Mʼanimguase di mʼanim daa,\nna aniwu akata mʼanim,\n16esiane wɔn a wɔbɔ me ahohora na wɔkasa tia me de yi me ahi,\nesiane ɔtamfo a nʼani abere sɛ ɔbɛtɔ were no nti.\n17Eyinom nyinaa too yɛn de,\nnanso yɛn werɛ mfii wo,\nna yemmuu wʼapam no nso so ɛ.\n18Yɛn koma ntwe mfii wo ho;\nna yɛn anan nso mman mfii wo kwan so ɛ.\n19Nanso wodwerɛw yɛn yɛɛ yɛn sakraman tu\nna wode sum kabii kataa yɛn so.\n20Sɛ na yɛn werɛ afi yɛn Nyankopɔn din\nanaa sɛ yɛatrɛw yɛn nsam akyerɛ ananafo nyame a,\n21anka Onyankopɔn behu,\nefisɛ onim koma mu ahintasɛm.\n22Nanso wo nti wokum yɛn daa nyinaa;\nwobu yɛn sɛ nguan a wɔrekokum wɔn.\n23Nyan, Awurade! Adɛn nti na woada?\nKeka wo ho! Nnyaw yɛn hɔ afebɔɔ.\n24Adɛn nti na wode wʼanim ahintaw\nna wo werɛ fi yɛn ahohia ne nhyɛso?\n25Wɔabrɛ yɛn ase kɔ dɔte mu\nna yɛn nipadua aka afam dɔte.\nwʼadɔe a ɛnsa da no nti, gye yɛn.\nAKCB : Nnwom 44


Ghanaian Story: The Princess’s Wedding – GhanaCulturePolitics\nGhanaian Story: The Princess’s Wedding\nNna enigye aba papaapa wɔ bere a Asante kurowmba bi reka abɔ mu edi hembabaa ne ayefor. Nna biribiara da yie sɛ hembabaa Yaa bɛware ɔhen ba barima bi a ofiri kurow bi mu wɔ mpɔtamu hɔ ara nti na n’enyi agye papaapa.\nHen ba barima ne hembabaa no nyinii bɔɔ mu na wohyia wɔn ho wɔ ehyiadi pii nti nna wɔnim wɔn no yie. Wɔ wia mber wɔ abosome bebree a nna wɔ de rehunu wɔn ho wɔn ho. Ne bra nyinara mu no, nna hembabaa no rehwehwɛ sɛ dɛm da te sɛ yi beduru: ayefor tɛtɛɛtɛr a obiara bɛtwa n’enyi ahwɛ no nko ara.\nHebabaa ne asomfo no de egudi, mbiid ne nsano-mfonin wɔ honam eni so de siesiee hembabaa no papaapa de tweɔɔn anadwopɔn osebɔ no enim.\nAsomfo no mu baako kaa sɛ, ‘Hembabaa, yɛsrɛ wo ka nea wo akoma mu ka kyerɛ wo fa wo daakye kunu ne ho.’\nHembabaa no pae mu kaa sɛ, ‘Ɔyɛ barima papa, me tumi kyerɛ nea ɔbɛka anaaso ɔbɛyɛ na ɔnnsi m’ekyiri so. Ɔbɛyɛ kunu papa. Sɛ ɛka me nko ara a, nka me bɛware obi a ɔnnsuro hwee, ne ho yɛ hu kakra; obi a ɔwɔ sika kakra kyɛn no na ne ho so yɛ fɛw kyɛn no. Naaso woana nim,’ hembabaa no na ɔrekasa yi wɔ bere a ɔ resere kakra, ‘Ɛbɛtumi aba no sɛ me bɛdɔ me kunu no papapaa dabi dabi. Seisei ara de m’enyi gye sɛ me ne no bɛtena, efiri sɛ ɔbɛhwɛ me yie. Asɛm kakra a ɛwɔ hɔ ara ne sɛ ɔrenntumi mma me nea me akoma rehwehwɛ wɔ wiase mu nyinara efiri sɛ ne ebusua nnhyɛ daa nni sika te sɛ me de.’\nSomfo ketewa koraa a ɔwɔ mu no bisaa sɛ, ‘Hembabaa, sɛ wo sika, mbiid ne egudi mboba nni hɔ a, dɛn na wo bɛyɛ?’\nHembabaa no serewee na ɔyii ano kaa sɛ, ‘Me bɛhwehwɛ sikani a ɔpɛ me efiri kurow kɛse mu. Ɔbaa fɛɛfɛɛfɛw te sɛ me de, ɛnny brɛ biara na me bɛtumi afa mu.’\nHembabaa ne asomfo no nyinara hyɛɛ ase sɛ wɔreserew efiri sɛ nna wɔnim sɛ wɔn hembabaa no ho ahometew paa nti nea wɔaka no nyinara no ɔbɛyɛ wɔ abere a ne kunu no nnim ho hwee.\nAyefor bere no soe anapa bi. Nna hembabaa no eni nngye nkɔmbɔ a ɔde ne awofo bɔe ewimbir a abɛtwa mu no. Hembabaa no bisaa ne egya sɛ ɔmboa ne kunu foforo no wɔ sikasɛm mu ama barima no ɛtumi atɔ egudi ne wiase ndeɛma ama hemaa no. Ne egya anngye annto mu, na ɔka kyerɛɛ ne ba baa baako pɛ no sɛ ɛnnyɛ sika na ho hia paa wɔ wiase mu.\nNna hembabaa no dwen sɛ wɔ dɛm asɛm yi mu no, ne egya nnim nyansa na ne tiri mu yɛ den. ‘Annyɛ biara no,’ ɔ dwenee, ‘ne de yɛ, ɔwɔ sika bebree dadaw. Ne me so ɛ?’\nHembabaa no hwɛɛ ne ho wɔ ahwehwɛ mu a wɔde egudi papa paa ahyehyɛ no. Na ɔhwɛɛ ne pono so mu a wɔde nkongua apapa ne tam a bo yɛ den de asiesie hɔ. Ɛtɔɔ ne so sɛ ɛbɛba no sɛ ɛwɔ sɛ ɔgya wiase ndɛma apapa yi nyinara hɔ. Nna barima a ɔ rekɔ ware no wɔ bi, naaso nna ɔnni sika bebree nti nna barima no renntumi nnhwɛ no te sɛ nea hemaa no nim dadaw no. ‘Sɛ barima sikani bi bɛba abɛgye me efiri daakye bra a enigye biara nnim a,’ asɛm a nna hembabaa no redwen ni.\nKurowmu mba no hyɛɛ ase sɛ wɔreka abɔ mu ehu wɔn hembabaa a wɔdɔ no yie n’aware. Nna kurowmu mba no bi eni agye papaapa efiri sɛ nna wɔnim sɛ ɔhen ne hembaa no de siantiri papa bi nti na wɔrepia wɔn ba no akɔ aware mu nna nnyɛ sika nko ara nti. Nna ɛnnhyɛ daa nnyɛ bi nom so dɛ ɛfiri sɛ nna wɔn yamu anka hembabaa no bɛware nipa pɔn ne barima sikani bi a ɔbɛboa ma amanaman afoforo ɛbu wɔn kurow no ara yie.\nNna amanfo a wɔehyia mu no nyinara ataa dii wɔ bere a hembabaa ahoɔfɛwfo no hyɛɛ ase sɛ ɔrenantew wɔ kwan a ɛda amanfo no wɔn mfinimfin akɔ ne daakye kunu hɔ. Mpɔnkɔ a wɔ di mirika firi ekyiri reba de dede yii kɔɔn no firi hɔ. Kurow no nyinara hwɛɛ mpɔnkɔ no wɔ bere a wɔgyinae wɔ ayefor ne ase. Nna barima ahoɔfɛwfo bi te pɔnkɔ a odi kan no so. Nna wɔde agudi ahyehyɛ no a wɔesiesie ne ho yie ara yie. Wɔde selk ahoma na wɔde ayɛ ne mpabwa, na ne jakɛt wɔde vɛlvɛt papa bi na sikabo daemɔnd ne nrubi a wɔsom bo ara yie gugu so.\nHɔho ahoɔfɛwfo yi nanteew kɔɔ amanfo no wɔn mu na ɔdaa ne ho edi sɛ ɔyɛ hembabarima firi kurow bi a ɛwɔ ekyiri ekyiri. ‘Me aba sɛ me reba aba bisa hembabaa no sɛ ɔnware me,’ hɔho ahoɔfɛwfo na ɔrekasa yi. ‘Me etu kwan nda ebien ne anadwo beenu sɛnea me bɛdu ha ansaana wɔde no ama obi foforo.’\nƆhen no sɔree baa n’enim bɛhwɛɛ hɔho ne ho yie. ‘Me gye wo di sɛ wo yɛ nipaban a wo se wo yɛ, naaso me renntumi mmfa me ba baa no mma wo sɛ wo a wo yɛ hɔho koraa sɛ wo nware no. Wɔahyɛ obi foforo bɔ sɛ ɔbɛware no ndɛ.’\nƆ hunuu sɛ hɔho ahoɔfɛwfo no ahyehyɛ ne ho paa no, hembabaa no bisaa sɛ ɔde n’awofo bɛkasa kokoa mu. Nna kurowmu mba no rekeka nsɛm na nna obiara nnim asɛm a ɛbɛsan ɛsi.\nEkyiri koraa no, hembabaa, ɔhen ne hembaa no baa kurow mba no enim bio. Wɔ bere a emmfiri ne yamu, ɔhen no bɔɔ obiara amande sɛ hembabaa no ayɛ n’adwen sɛ ɔ bɛware hɔho ahoɔfɛwfo no na obegya kunu a wɔhwehwɛɛ maa no no esi sɔ.\nHɔ ne hɔ ara, kurow no mu mpaninfo anngye asɛm no annto mu. Ɔhen ne so kyerɛɛ n’adwen na ɔkaa sɛ ne ba baa apɛde de nsɛm bɛba. ‘Sɛ me ba baa sesa n’adwen na ɔgye to mu sɛ ɔbɛware barima a yɛafa ama no a,’ ɔhen no na ɔrekasa yi, ‘me ne kurow mu mba nyinara de yɛn nhyira bɛtae no ekyiri. Naaso sɛ ɔde asoɔden kɔso pɛ sɛ ɔbɛware hɔho yi a yɛnnim ne ho hwee a, nna ɛno de yɛbɛbɔ no esu efiri yɛn man yi mu na yɛbɛhyɛ no sɛ ɔno ara nkɔbɔ ne bra nhwehwɛ ne egyapade.’\nNna hembaa no ayɛ basaa na ɔkaa kyerɛɛ ne ba no sɛ ɔnware barima a wɔapaw ama no no. Naaso nna hembabaa no ayɛ n’adwen dadaw na nna n’eni abere sɛ ɔbɛware hɔho ahoɔfɛwfo no efiri sɛ nna wɔagye no edi koraa sɛ ɔyɛ hemba barima wɔ kurow foforo bi so.\nNti kɔmfo no waar hemba baa ne hɔho ahoɔfɛwfo no kaa wɔn bɔɔ mu. Naaso nna enigye biara nni dwumadi no mu efiri sɛ ɔhen na ne mpaninfo no ennhyira aware no so.\nDwumadi no kɔɔ ne ewiei no, ɔhen no bɔɔ ne ba baa no esu na ɔhyɛɛ sɛ wɔmfa no na ne kunu foforo no nkɔ ahenman n’ano a hembabaa n’asomfo pɛ ka wɔn ho. Ɛyɛ dɛm bere a wɔretu awerɛhow kwan yi na hembabaa n’asomfo hyɛɛ ase sɛ wɔretow ndwom sɛ …\nAware wɔ ekyiri ekyiri saa de me rennkɔ\nNaaso yɛma wo tiri nkwa,\nwo re fi wo fi akɔ bɔ bra wɔ ekyiri ekyiri\na wo rekɔ ware hɔho a obiara nnim no\nAhɔho ne akwantufo no dur ahenman no ano no, hembaa no yɛɛ n’asomfo no bae-bae. Na ɔno na ne kunu foforo no de pɔnkɔ traa esuten no na wɔhyɛɛ wɔn akwantu ase gidigidi.\nWɔtuu kwan dɔnhwere bebree ekyiri no, hembabaa no brɛe naa kɔm so dee no. ‘Me dɔ, me srɛ wo yɛbɛtumi agye yɛn ahome kakra ama wo asomfo no abrɛ me nsu kakra?’\n‘Dɛn asomfo?’ hemba barima ne nde a mu piw bisaa no.\nHembabaa no twaa ne ho hwɛɛ hɔ nyinara hunuu sɛ asomfo no nyinara ayera. Nna aka wɔn beenu pɛ a wɔretwiw mpɔnkɔ no kɔ.\n‘Ka wo akoma to wo yamu,’ hemba barima na ɔ rekasa yi, ‘yɛedu fie ara no no.’\nNna hembabaa no abrɛ a kɔm so de no, na nna ɔnnim sɛnea wɔtu kwan a wɔmmfa asomfo nnkɔ, naaso ɔtoaa so sɛ ɔde ne kunu no retu kwan na annkyɛr biara ɔhunuu sɛ wɔreka pɔnkɔ no wɔ FOREST a ndua atenten wɔ mu. Nna FOREST no mu yɛ win na ɔyɛ sum ne ayamuhyehye so a ewia nntumi mmbɔ mba mu.\n‘Hwɛ hɔ!’ hemba barima no tiaa mu. ‘Afei yɛedu fie.’\nNaaso nna biribiara nni hɔ gye sɛ ndua nko ara na ɛtwa wɔn ho ɛhyia nti nna hembabaa no ho abow no papaapa. ‘Me nntumi nnhu biribiara, me dɔ.’\nNe kunu foforo no sianee firi ne pɔnkɔ no so, na ɔserewee kwan bɔne so. ‘Ɛyɛ sere sɛ wo emmbisa me din mpo, naaso wo gyee too mu sɛ wo bɛware me. Woana na ɔware barima a onnim ne ho biribiara?’\nNna hembabaa no pɛ sɛ ɔhyɛ ne ho so na ɔka n’akoma to yamu naaso nna ne yamu rehyehye no sema biara a ɛbɛtwa mu. ‘Me dɔ, nna me nim sɛ wo ne me barima aber a me hunuu wo ara pɛ.’\n‘Me dwen sɛ nna wo pɛ sɛ wo ware me efiri sɛnea meahyehyɛ me ho na sika a me wɔ nti. Wo waree me efiri enisoade siantiri na nnyɛ dɔ bi!’\nNna hembabaa no nntumi nnka biribiara wɔ bere ne kunu toaa so kekaa n’adwen kyerɛɛ no. ‘Me nnyɛ barima a wo dwen sɛ me yɛ, hembabaa. Nokwasɛm, me nnnyɛ barima koraa mpo. Yɛfrɛ me Sakraman, na sɛ bosome no pue a, me bɛdan sakraman na wo so bɛdan bi. Me ne wo bɛtena kwa yi mu edi mboa wɔn fun. Wo ehu henebabaa, ɛnnyɛ biribiara a ɛhyerɛn na ɛyɛ sika. Sɛ wo tiee wo awofo ne kurowmu mpaninfo a wonim kyɛn wo a, anka nyansa wɔ mu. Bere biara wo eni bere ade na wo hwehwɛ biribi papa a ɛkyɛn nea wo wɔ, wo eni nnsɔ ade a wo nim anaaso wo wɔ dadaw. Ɛno na ɛde wo abrɛ me wɔ ha. Wo nkrabea ni.\nHembabaa no sui anadwo no nyinara. Nna wɔadom no sɛ ɔbɛwe mboa wɔn fun wɔ kwa yi mu, na bio bosome biara a bosome kɛse paa bɛsɔre no, ɔbɛdan sakraman, na ɔrennhu ne ebusuafo anaaso ne ahenman bio; yi nyinara noara na ɔde baa ne ho so efiri sɛ n’aso yɛ den na n’eni bere ade.


Odiyifo Yona Suaa Biribi Fii Mfomso a Odii no Mu | Gyidi a Edi Mũ\nKENKAN WƆ Acholi Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombian Sign Language Croatian Cuban Sign Language Czech Danish Dutch Efik English Estonian Ewe Faroese Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italian Sign Language Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korean Korean Sign Language Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Tswana Turkish Turkmen Twi Tzotzil Ukrainian Umbundu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nOsuaa Biribi Fii Mfomso a Odii no Mu\n1, 2. (a) Asɛm bɛn na na Yona akɔfa abɛto ɔno ne po so hyɛn no mu adwumayɛfo no so? (b) Ɔkwan bɛn so na Yona asɛm no betumi aboa yɛn?\nYONA nyae a na anka watumi ama dede a ano yɛ den no agyae. Ná ɛnyɛ dede a mframa a ano yɛ den a ɛrebɔ fa nhama a ekurakura mframatama no mu hoohoo reyɛ ne mframatama no a na ɛreyɛ fafafafa no na na ɛhaw Yona; saa ara nso na na ɛnyɛ dede a na asorɔkye a ɛte sɛ mmepɔw a ɛrebubu ba a na ɛrebɔ po so hyɛn no nkyɛnmu denneennen ma nnua a wɔde yɛɛ hyɛn no reyɛ kɔtwekɔtwe no na na ɛhaw no. Na mmom, nea na ɛhaw Yona paa ne dede a na ɛhyɛn no mu panyin ne emu adwumayɛfo no reyɛ bere a na wɔrebɔ mmɔden sɛ wɔremma ɛhyɛn no mmɔ no. Yona hui paa sɛ ɛyɛ ɔno nti na saa mmarima no rebewu!\n2 Dɛn na na ɛde Yona aba ɔhaw a ɛte saa mu? Ná wayɛ mfomso kɛse bi atia Yehowa, ne Nyankopɔn no. Dɛn na na wayɛ? So na wayɛ biribi a na wɔrentumi mfa nkyɛ no? Yebetumi asua pii afi mmuae a yebenya no mu. Sɛ nhwɛso no, Yona asɛm yi boa yɛn ma yehu sɛ wɔn a wɔn gyidi yɛ den mpo tumi di mfomso, na ɛma yehu sɛnea wobetumi asiesie wɔn akwan.\nOdiyifo a Ofi Galilea\n3-5. (a) Sɛ yɛka Yona ho asɛm a, dɛn na ɛtaa ba nkurɔfo adwenem? (b) Dɛn na yenim fa baabi a Yona fi ho? (Hwɛ ase hɔ asɛm no nso.) (d) Dɛn nti na na Yona som adwuma sɛ odiyifo no nyɛ mmerɛw anaa anigye?\n3 Sɛ yɛka Yona ho asɛm a, nea ɛtaa ba nkurɔfo adwenem ara ne ne su ahorow a enye te sɛ asoɔden a ɔyɛe ne atua a ɔtewee no. Nanso, Yona yɛɛ nneɛma pa pii. Kae sɛ, Yehowa Nyankopɔn paw Yona sɛ ne diyifo. Sɛ na ɔnyɛ ɔnokwafo ne ɔtreneeni a, anka Yehowa remfa asɛyɛde a emu yɛ duru saa nhyɛ ne nsa.\nNá Yona wɔ su ahorow pii a eye sen nea enye\n4 Bible nka baabi a Yona fi ho asɛm pii. (Monkenkan 2 Ahene 14:25.) Ná ofi Gat-Hefer. Efi Gat-Hefer rekɔ Nasaret, kurow a na wɔbɛtete Yesu Kristo wom bɛyɛ mfe ahanwɔtwe akyi no yɛ kilomita anan pɛ. * Yona somee sɛ odiyifo bere a na Ɔhene Yeroboam II redi Israel mmusuakuw du no so hene no. Ná Elia awu dedaadaw, na na Elisa a odii Elia ade no nso awu bere a na Yeroboam papa redi ade no. Ɛwom sɛ na Yehowa ama saa mmarima no atɔre Baal som ase de, nanso na Israelfo ahyɛ da resan atew atua bio. Ná Israelfo no redi ɔhene bi a “ɔyɛɛ Yehowa ani so bɔne” no nhwɛso akyi. (2 Ahe. 14:24) Enti na Yona som adwuma sɛ odiyifo no nyɛ mmerɛw anaa anigye. Nanso, ɔkɔɔ so yɛe.\n5 Da koro, nsakrae kɛse bi baa Yona asetena mu. Yehowa maa no dwumadi bi a na ɛyɛ den ma no paa sɛ ɔbɛyɛ. Dɛn na na Yehowa pɛ sɛ ɔyɛ?\n“Sɔre Kɔ Niniwe”\n6. Adwuma bɛn na Yehowa de hyɛɛ Yona nsa, na dɛn nti na ɛbɛyɛ sɛ na ɛyɛ den wɔ Yona ani so?\n6 Yehowa ka kyerɛɛ Yona sɛ: “Sɔre kɔ Niniwe kuropɔn no mu na ka kyerɛ kurom hɔfo sɛ wɔn amumɔyɛ atoatoa abedu m’anim.” (Yona 1:2) Ɛnyɛ den koraa sɛ wubehu nea enti a na saa adwuma no yɛ den wɔ Yona ani so no. Ná efi Yona kurom rekɔ Niniwe a ɛda apuei fam no bɛyɛ kilomita 800, na sɛ na obi renantew atwa saa kwan no a na ebegye no bɛyɛ ɔsram biako. Nanso, na ahokyere biara a ɔbɛfa mu wɔ saa akwantu no mu no bɛyɛ adwuma a na wɔde ahyɛ ne nsa no fã a ɛyɛ mmerɛw koraa. Sɛ na Yona du Niniwe a, na ɛsɛ sɛ ɔka Yehowa atemmusɛm kyerɛ Asiriafo a na wonim wɔn sɛ wɔyɛ awudifo, na wɔn tirim yɛ den paa no. Sɛ Onyankopɔn ankasa nkurɔfo antie Yona asɛm a, ɛnde na dɛn na saa abosonsomfo no bɛyɛ wɔ ho? Dɛn na na ɛbɛto Yehowa somfo a na ɔno nkutoo rekɔ Niniwe kurow kɛse a na akyiri yi wɔbɛfrɛ no “mogya kurow” no mu no?—Nah. 3:1, 7.\n7, 8. (a) Dɛn na Yona yɛe a ɛkyerɛ sɛ na wasi ne bo sɛ obeguan afi adwuma a na Yehowa de ahyɛ ne nsa no ho? (b) Dɛn nti na ɛnsɛ sɛ yɛka sɛ na Yona yɛ ohufo?\n7 Sɛ́ ebia Yona susuw saa nsɛm yi ho anaa wansusuw ho de, yennim. Nea yenim ne sɛ oguanee. Yehowa ka kyerɛɛ Yona sɛ ɔnkɔ apuei fam, nanso ɔde n’ani kyerɛɛ atɔe fam, na ɔkɔɔ atɔe fam akyirikyiri paa. Osiane kɔɔ mpoano kurow bi a wɔfrɛ no Yopa a po so hyɛn gyinabea wɔ hɔ, na ohuu po so hyɛn bi a na ɛrekɔ Tarsis. Nhomanimfo bi ka sɛ na Tarsis wɔ Spain. Sɛ ɛte saa a, ɛnde na Yona de n’ani kyerɛɛ baabi a efi hɔ rekɔ Niniwe bɛyɛ kilomita 3,500. Ná ɛpo so akwantu a ɛte saa a wɔde kɔ Ɛpo Kɛse no ano tɔnn no betumi agye no afe biako. Ná Yona asi ne bo paa sɛ obeguan afi adwuma a na Yehowa de ahyɛ ne nsa no ho!—Monkenkan Yona 1:3.\n8 So eyi kyerɛ sɛ yebetumi aka sɛ na Yona yɛ ohufo? Ɛnsɛ sɛ yɛpere yɛn ho bu no atɛn. Sɛnea yebehu no, yɛbɛkenkan nneɛma foforo a Yona yɛe a na egye akokoduru paa ho asɛm. Nanso, na Yona yɛ onipa a ɔtɔ sin te sɛ yɛn ara a na mfomso pii wɔ no ho. (Dw. 51:5) Yɛn mu hena na ehu nkaa no da?\n9. Ɛtɔ mmere bi a yebetumi ate nka dɛn wɔ adwuma bi a Yehowa de ahyɛ yɛn nsa no ho, na nokwasɛm bɛn na ehia sɛ yɛkae wɔ mmere a ɛte saa mu?\n9 Ɛtɔ mmere bi a ebetumi ayɛ yɛn sɛ adwuma bi a Onyankopɔn de ahyɛ yɛn nsa no yɛ den, na ɛyɛ adwuma bi a yɛrentumi nyɛ mpo. Ebetumi ayɛ den mpo ama yɛn sɛ yɛbɛka Onyankopɔn Ahenni ho asɛmpa a ɛsɛ sɛ Kristofo ka kyerɛ afoforo no. (Mat. 24:14) Ɛnyɛ den koraa sɛ yɛn werɛ betumi afi asɛm a ɛyɛ nokware turodoo a Yesu kae yi: “Onyankopɔn fam de ade nyinaa betumi ayɛ yiye.” (Mar. 10:27) Sɛ ɛtɔ mmere bi na yɛn werɛ fi saa nokwasɛm no a, ebia yebetumi ahu nea enti a ehu kaa Yona no. Nanso, dɛn na efii guan a Yona guanee no mu bae?\nYehowa Teɛɛ Ne Diyifo a Ɔyɛɛ Asoɔden no So\n10, 11. (a) Bere a ɛhyɛn a wɔde fa nneɛma no tu fii po so hyɛn gyinabea hɔ no, ɛbɛyɛ sɛ Yona tee nka dɛn? (b) Asiane bɛn na ɛtoo po so hyɛn no ne emu adwumayɛfo no?\n10 Yɛrenya Yona a na ɔte saa po so hyɛn a wɔde fa nneɛma a ɛbɛyɛ sɛ na ɛrekɔ Foinike no mu no anim ahwɛ. Bere a na hyɛn no mu panyin no ne n’adwumayɛfo no ani abere retoto nneɛma ma ɛhyɛn no atu afi ɛhyɛn gyinabea hɔ no, na ɔhwɛ wɔn. Bere a ɛhyɛn no ne mpoano hɔ ntam twee na afei Yona nhu hɔ bio no, ɛbɛyɛ sɛ ɛyɛɛ no sɛ wanya ne ho atete wɔ adwuma a na osuro paa sɛ ɔbɛyɛ no ho. Nanso, mpofirim ara na ewim sakrae.\n11 Mframa a ano yɛ den no maa ɛpo no bu faa so denneennen, na na asorɔkye a ɛrebɔ no betumi akata ɛnnɛ mmere yi mu po so hyɛn akɛse mpo so. Ná ebegye bere tenten ahe na asorɔkye a ɛrebu fa so kutukutu no abubu saa po so hyɛn a wɔde nnua ayɛ no? Bere a ɛpo no rebu fa so no, so na Yona nim asɛm a akyiri yi ɔkyerɛwee a ɛne sɛ ‘Yehowa na ɔmaa mframa kɛse bi bɔ faa po no so’ no? Yɛrentumi nkyerɛ. Nanso, ohui sɛ ɛhyɛn no mu adwumayɛfo no resu frɛ wɔn anyame, na na onim sɛ wɔrennya mmoa biara mfi wɔn hɔ. (Lev. 19:4) Yona kyerɛwee sɛ: “Na hyɛn no yɛe sɛ nea ɛrebɛbɔ.” (Yona 1:4) Ná Yona bɛyɛ dɛn atumi abɔ Onyankopɔn a na ɔreguan afi n’anim no mpae?\n12. (a) Dɛn nti na ɛnsɛ sɛ yɛpere yɛn ho kasa tia Yona sɛ ɔdae bere a na mframa no rebɔ denneennen no? (Hwɛ ase hɔ asɛm no nso.) (b) Dɛn na Yehowa yɛe a ɛma wohuu nea na ɛde ɔhaw no aba?\n12 Esiane sɛ Yona hui sɛ ɔrentumi mmoa hyɛn no mu adwumayɛfo no nti, ɔkɔɔ hyɛn no ase kɔpɛɛ baabi dae. Ɔdaa hatee wɔ hɔ. * Hyɛn no mu panyin no huu Yona, na onyanee no ka kyerɛɛ no sɛ ɔmmɔ ne nyame mpae sɛnea obiara reyɛ no. Esiane sɛ na po so hyɛn no mu adwumayɛfo no gye di paa sɛ mframa a ɛrebɔ no nyɛ kwa nti, wɔbɔɔ ntonto de hwehwɛɛ hyɛn no muni a ɛbɛyɛ sɛ ɔno na wakɔfa ɔhaw yi aba no. Akyinnye biara nni ho sɛ, bere a Yona hui sɛ ntonto no reyi ebinom fi mu mmiako mmiako no, ne koma tui. Ankyɛ na nokware no bɛdaa adi. Yehowa maa ntonto no bɔɔ Yona, na ɛbɛdaa adi sɛ n’asoɔden nti na na Yehowa ama mframa no rebɔ denneennen no!—Monkenkan Yona 1:5-7.\n13. (a) Asɛm bɛn na Yona ka kyerɛɛ hyɛn no mu adwumayɛfo no? (b) Dɛn na Yona ka kyerɛɛ hyɛn no mu adwumayɛfo no sɛ wɔnyɛ, na dɛn ntia?\n13 Yona kaa asɛm no mu nokware nyinaa kyerɛɛ po so hyɛn no mu adwumayɛfo no. Ɔkae sɛ, ɔyɛ ade nyinaa so tumfoɔ Yehowa Nyankopɔn no somfo. Saa Onyankopɔn yi na na Yona afom no a na ɔreguan afi n’anim, na ɛno na na ɛde asiane kɛse yi aba wɔn nyinaa so. Asɛm no maa mmarima no ho dwiriw wɔn; Yona hui wɔ wɔn anim sɛ na ehu aka wɔn. Wobisaa Yona nea wɔmfa nyɛ no mfa mmɔ hyɛn no ne wɔn nkwa ho ban. Asɛm bɛn na Yona kae? Ɛbɛyɛ sɛ Yona yam hyehyee no sɛ wɔde no bɛto ɛpo a ɛrehuru kutukutu a ɛyɛ nwini no mu. Nanso, na ɔbɛyɛ dɛn ahwɛ ama saa mmarima yi nyinaa awuwu bere a na onim sɛ obetumi agye wɔn nkwa no? Enti, ɔka kyerɛɛ wɔn sɛ: “Momma me so nto po no mu na ano bedwo, efisɛ minim sɛ me nti na ahum kɛse yi aba mo so.”—Yona 1:12.\n14, 15. (a) Yɛbɛyɛ dɛn atumi asuasua Yona gyidi a emu yɛ den no? (b) Dɛn na ɛhyɛn no mu adwumayɛfo no yɛe wɔ nea Yona kae sɛ wɔnyɛ no no ho?\n14 So asɛm a Yona kae no kyerɛ sɛ na ɔyɛ ohufo? Ɛbɛyɛ sɛ Yehowa bo tɔɔ ne yam bere a ohui sɛ Yona de akokoduru ne ahofama reyɛ ade wɔ saa mmere a na emu yɛ den no mu no. Yehu wɔ ha sɛ na Yona wɔ gyidi a emu yɛ den. Yebetumi asuasua ne gyidi no nnɛ denam afoforo ahiade a yɛbɛma ɛho ahia yɛn asen yɛn ankasa de so. (Yoh. 13:34, 35) Sɛ yehu sɛ obi hia mmoa—sɛ́ ebia ɛyɛ honam fam nneɛma, awerɛkyekye, anaa nkuranhyɛ a ɛbɛma wakɔ so asom Yehowa—a, so yetu yɛn ho ma boa no? Sɛ yɛyɛ saa a, hwɛ sɛnea Yehowa ani gye!\n15 Ɛbɛyɛ sɛ asɛm a Yona kae no kaa ɛhyɛn no mu adwumayɛfo no koma paa, efisɛ mfiase no, na wɔmpɛ sɛ wɔtow Yona to po no mu! Mmom no, wɔyɛɛ nea wobetumi biara sɛ wɔde ɛhyɛn no bɛfa mframa a na ɛrebɔ denneennen no mu, nanso anyɛ yiye. Mframa no ano kɔɔ so yɛɛ den mmom. Awiei koraa no, wohui sɛ wontumi nyɛ asɛm no ho hwee. Wosu frɛɛ Yona Nyankopɔn, Yehowa, sɛ onhu wɔn mmɔbɔ, na wɔmaa ɔbarima no so too ɛpo no mu.—Yona 1:13-15.\nYona ka kyerɛɛ po so hyɛn no mu adwumayɛfo no sɛ wɔmma no so nto po no mu\nWohuu Yona Mmɔbɔ na Wogyee No\n16, 17. Ka nea ɛtoo Yona bere a wɔtow no fii po so hyɛn no mu too po mu no ho asɛm. (Hwɛ mfonini ahorow no nso.)\n16 Yona tɔɔ asorɔkye a na ɛrebu fa so kutukutu no mu. Ebia ɔbɔɔ mmɔden sɛ ɔbɛtɛn nsu no ani, na ohui sɛ ɛhyɛn no nam nsu a na ɛretwa ahuru ne asorɔkye no mu rekɔ ntɛmntɛm. Nanso, asorɔkye a ano yɛ den bɔ faa no so kaa no kɔhyɛɛ nsu no ase. Ɔmem kɔɔ ase, na ohui sɛ n’anidaso asa.\n17 Akyiri yi, Yona kaa sɛnea ɔtee nka saa bere no ho asɛm. Odwinnwen nneɛma pii ho. Ne werɛ howee ma osusuwii sɛ ɔrenhu Yehowa asɔrefie fɛfɛ a esi Yerusalem no bio. Ɔtee nka sɛ ɔremem akɔ po ase tɔnn, mmepɔw ase, na ɛpo mu nwura akyekyere no. Ɛyɛɛ no sɛ ɛhɔ na ɛbɛyɛ n’amoa anaa n’adamoa.—Monkenkan Yona 2:2-6.\n18, 19. Dɛn na ɛtoo Yona wɔ ɛpo bun no mu, aboa bɛn na wɔde no dii dwuma, na hena na ɔmaa saa nsɛm yi nyinaa sisii? (Hwɛ ase hɔ asɛm no nso.)\n18 Nanso, twɛn ansa! Ná biribi reba ne nkyɛn—ade tuntum kɛse bi a nkwa wom. Ɛbɛnee no pɛɛ, na afei ebuee n’anom kɛse menee no!\nYehowa “maa apataa kɛse bi bae bɛmenee Yona”\n19 Yona adwene yɛɛ no sɛ n’awiei ara ne no. Nanso, ohuu anwonwade bi. Ná ɔda so te ase! Ná ne mu mmubui, ɔnyamee, na na otumi home mpo. Ná nkwa da so wɔ ne mu, nanso na ɔhyɛ baabi a ɛbɛyɛ ne damoa. Bere a Yona redwinnwen ho no, ne ho dwiriw no. Akyinnye biara nni ho sɛ, na ɛyɛ Yona Nyankopɔn, Yehowa, na ɔmaa “apataa kɛse bi bae bɛmenee” no. *—Yona 1:17.\n20. Dɛn na yebetumi asua afi Yona hɔ wɔ mpae a ɔbɔe wɔ apataa kɛse no yam no mu?\n20 Simma dodow bi twaam, afei edii nnɔnhwerew pii. Bere a na Yona hyɛ apataa no yam wɔ esum kabii a onhuu bi da mu no, onyaa bere susuw nsɛm ho, na ɔbɔɔ Yehowa Nyankopɔn mpae. Yebetumi asua nneɛma pii afi Yona hɔ wɔ mpae a ɔbɔe a yebetumi akenkan wɔ ne nhoma no ti abien no. Ɛma yehu sɛ na Yona wɔ Kyerɛwnsɛm no mu nimdeɛ paa, efisɛ ɔtwee adwene sii Nnwom nhoma no mu nsɛm so mpɛn pii. Ɛsan nso ma yehu su pa bi a na ɔwɔ: ɛno ne anisɔ. Yona kae sɛ: “Nanso me de, mede me nne beyi wo ayɛ na mabɔ afɔre ama wo. Ɛbɔ a mahyɛ biara metua. Na nkwagye yɛ Yehowa dea.”—Yona 2:9.\n21. Dɛn na Yona hui wɔ nkwagye ho, na asuade titiriw bɛn na ɛsɛ sɛ yɛkae?\n21 Baabi a na anka anidaso biara nni—“apataa no yam”—no, ɛhɔ na Yona hui sɛ Yehowa betumi agye onipa biara nkwa bere biara, ɛmfa ho baabi a ɔhyɛ. Bere a na Yona hyɛ apataa no yam mpo a na ne ho akyere no no, Yehowa huu no gyee no nkwa. (Yona 1:17) Yehowa nkutoo na obetumi ama onipa adi nnansa, awia ne anadwo, wɔ apataa kɛse yam a ɔda so te nkwa mu na ne ho ntɔɔ kyima. Ɛnnɛ, ɛyɛ papa sɛ yɛkae sɛ Yehowa ne ‘Onyankopɔn a yɛn home wɔ ne nsam.’ (Dan. 5:23) Ɔno na ɔma yɛn ahome, na ɔno na wama yɛte ase. So yɛn ani sɔ nea wayɛ ama yɛn no? Ɛnde, so ɛnsɛ sɛ yɛyɛ osetie ma Yehowa de kyerɛ ho anisɔ?\n22, 23. (a) Ɔkwan bɛn so na wɔsɔɔ anisɔ a na Yona anya no hwɛe ntɛm ara? (b) Dɛn na yebetumi asua afi Yona hɔ wɔ mfomso a yedi ho?\n22 Na Yona nso ɛ? So ɔyɛɛ osetie maa Yehowa de kyerɛe sɛ n’ani sɔ nea wayɛ ama no no? Ɔyɛɛ saa. Bere a Yona dii apataa no yam nnansa, awia ne anadwo no, apataa no de no kɔɔ mpoano, na ‘ɔfee Yona too asase kesee so.’ (Yona 2:10) Wo de hwɛ, Yona ammrɛ ne ho anguare mpo na oduu mpoano! Nanso, na ɛsɛ sɛ ɔno ankasa nantew fi mpoano hɔ kɔ baabi a na ɔrekɔ no. Ne nyinaa mu no, ankyɛ na wɔsɔɔ anisɔ a na wanya no hwɛe. Yona 3:1, 2 ka sɛ: “Na Yehowa ka kyerɛɛ Yona ne mprenu so sɛ: ‘Sɔre kɔ Niniwe kuropɔn mu na pae mu ka asɛm a mereka akyerɛ wo yi kyerɛ wɔn.’” Dɛn na na Yona bɛyɛ?\n23 Yona antwentwɛn ne nan ase. Yɛkenkan sɛ: “Na Yona sɔre kɔɔ Niniwe sɛnea Yehowa kae no.” (Yona 3:3) Yona yɛɛ osetie. Ɛda adi pefee sɛ, na wasua biribi afi mfomso a odii no mu. Ɛsɛ sɛ yesuasua Yona wɔ eyi mu nso. Yɛn nyinaa yɛ bɔne; yɛn nyinaa di mfomso. (Rom. 3:23) Nanso, so yɛpa abaw, anaasɛ yesua biribi fi mfomso a yedi mu na yɛdan yɛn ho de osetie yɛ Onyankopɔn som adwuma no?\n24, 25. (a) Awiei koraa no, nhyira bɛn na Yona nyae wɔ ne bere so? (b) Nhyira ahorow bɛn na Yona benya daakye?\n24 So Yehowa hyiraa Yona wɔ osetie a ɔyɛe no ho? Ohyiraa no paa. Emu biako ne sɛ, ɛbɛyɛ sɛ awiei koraa no, Yona tee sɛ ɛpo so hyɛn no mu adwumayɛfo no nyaa wɔn ti didii mu. Bere a Yona ma wɔde no too nsu no mu ara pɛ na mframa no gyaee bɔ, na saa hyɛn no mu adwumayɛfo no “fii ase suroo Yehowa,” na wɔbɔɔ afɔre maa Yehowa mmom sen sɛ wɔbɛbɔ afɔre ama wɔn atoro anyame no.—Yona 1:15, 16.\n25 Onyaa nhyira kɛse mpo akyiri yi. Yesu de nna a Yona dii wɔ apataa kɛse no yam no dii dwuma sɛ nkɔmhyɛ a egyina hɔ ma nna a na n’ankasa nso bedi wɔ Ɔdamoa mu no. (Monkenkan Mateo 12:38-40.) Sɛ wonyan Yona ba nkwa mu wɔ asase so na ɔbɛte saa nhyira no ho asɛm a, hwɛ sɛnea n’ani begye afa! (Yoh. 5:28, 29) Yehowa pɛ sɛ ohyira wo nso. So wo nso wubesua biribi afi mfomso a wudi mu na woayɛ osetie na woada ahofama adi sɛnea Yona yɛe no?\n^ nky. 4 Kurow bi a ɛwɔ Galilea a na Yona fi mu no yɛ asɛm a ɛfata sɛ yɛhyɛ no nsow efisɛ bere a Farisifo no reka Yesu ho asɛm no, wɔde ahantan kae sɛ: “Hwehwɛ mu hwɛ na wubehu sɛ odiyifo biara nni hɔ a obefi Galilea asɔre.” (Yoh. 7:52) Nsɛm asekyerɛfo ne nhwehwɛmufo pii kyerɛ sɛ nea na Farisifo no reka ara ne sɛ na odiyifo biara nsɔree Galilea da, na na ebi nso rensɔre wɔ hɔ da. Sɛ saa na na Farisifo no repɛ akyerɛ a, ɛnde na wobuu wɔn ani guu abakɔsɛm ne nkɔmhyɛ so.—Yes. 9:1, 2.\n^ nky. 12 Septuagint no ma yehu sɛ Yona daa hatee efisɛ ɛde kaa ho sɛ ohuan nkorɔm. Nanso, sɛ anka yɛbɛka sɛ na Yona yɛ obi a onni tema no, ɛsɛ sɛ yɛkae sɛ ɛtɔ mmere bi a, aniwa nnim awerɛhow. Bere a na Yesu ho yeraw no wɔ Getsemane turom hɔ no, na “awerɛhow rededa” Petro, Yakobo, ne Yohane.—Luka 22:45.\n^ nky. 19 Bere a wɔkyerɛɛ Hebri asɛmfua a egyina hɔ ma “apataa” ase kɔɔ Hela kasa mu no, wɔkyerɛɛ ase sɛ “asuboa kɛse,” anaa “apataa kɛse.” Ɛwom sɛ yɛrentumi nkyerɛ ɛpo mu aboa pɔtee a wɔde dii dwuma de, nanso wɔahu sɛ aboodede akɛse bi wɔ Mediterranea po no mu a wobetumi amene onipa. Aboodede akɛse a wɔsen nea ɛwɔ Mediterranea po no mu koraa wɔ mmeae foforo; bonsu bi a ɔte sɛ oboodede tenten betumi adu mita 15 anaa nea ɛboro saa mpo!\nSo woabɔ hu pɛn wɔ adwuma bi a Yehowa de ama wo ho sɛnea Yona yɛe no?\nBere a Yehowa rekyerɛkyerɛ Yona osetie ho ade no, ɔkwan bɛn so na ɔdaa boasetɔ ne mmɔborɔhunu adi kyerɛɛ Yona?\nDɛn na Yona yɛe de kyerɛe sɛ wasua biribi afi mfomso a odii no mu?\nNneɛma bɛn na wopɛ sɛ woyɛ de suasua Yona gyidi no?\nYona—Osuaa Biribi Fii Mfomso a Odii no Mu


Nnwom 34 NA-TWI - De kamfo Onyankopɔn papayɛ - Mɛda - Bible Gateway\nNnwom 33Nnwom 35\nNnwom 34 Nkwa Asem (NA-TWI)\n34 Mɛda Awurade ase daa! Merennyae no kamfo da. 2 Mɛkamfo no wɔ nea wayɛ ama me no ho. Wɔn a wɔhyɛ wɔn so nyinaa ntie na wɔn ani nnye! 3 Mo ne me nkamfo Awurade kɛseyɛ; momma yɛmmom nkamfo ne din!


Wɔyɛɛ Adaka no (1-9)\nƆpon no (10-16)\nKaneadua no (17-24)\nAduhuam afɔremuka no (25-29)\n37 Afei Besalel+ de ɔkanto dua yɛɛ Adaka no.+ Ɔyɛɛ ne tenten basafa* abien ne fã, ne tɛtrɛtɛ basafa baako ne fã, na efi soro besi fam yɛ basafa baako ne fã.+ 2 Ɔde sika kɔkɔɔ amapa faa emu ne ɛho nyinaa, na ɔde sika kɔkɔɔ no bi totoo ano hyiae.+ 3 Afei ɔde sika kɔkɔɔ yɛɛ nkawa anan bobɔɔ baabi wɔ ne nan no biara soro; nkawa abien wɔ ha a, na abien nso wɔ ha. 4 Ɛnna ɔde ɔkanto dua sen nnua nteaanteaa, na ɔde sika kɔkɔɔ faa ho nyinaa.+ 5 Afei ɔde nnua no hyehyɛɛ nkawa no mu wɔ Adaka no nkyɛn na wɔde asoa Adaka no.+ 6 Ɔde sika kɔkɔɔ amapa yɛɛ ne mmuaso.+ Ná ne tenten yɛ basafa abien ne fã, na ne tɛtrɛtɛ yɛ basafa baako ne fã.+ 7 Afei ɔde hamma* boroo sika kɔkɔɔ yɛɛ kerubim abien,+ na ɔde sisii mmuaso+ no afã abien no nyinaa. 8 Ɔde kerubim no sisii mmuaso no afã abien no nyinaa. Ɔde kerubim baako sii mmuaso no fã ha, na ɔde baako nso sii ɔfã ha. 9 Ná kerubim abien no atrɛtrɛw wɔn ntaban mu kɔ soro, na ɛkataa adaka no mmuaso so.+ Kerubim no dii nhwɛanim, na na wɔn anim kyerɛ mmuaso no.+ 10 Afei ɔde ɔkanto dua yɛɛ ɔpon no.+ Ɔyɛɛ ne tenten basafa abien, ne tɛtrɛtɛ basafa baako, na efi soro besi fam basafa baako ne fã.+ 11 Ɔde sika kɔkɔɔ amapa faa ho nyinaa, na ɔde sika kɔkɔɔ no bi totoo ano hyiae. 12 Afei ɔyɛɛ mfomfamho a ne tɛtrɛtɛ bɛyɛ sɛ nsayam* twaa ho hyiae, na ɔde sika kɔkɔɔ twaa mfomfamho no ho hyiae. 13 Na ɔde sika kɔkɔɔ yɛɛ nkawa anan, na ɔde nkawa no bobɔɔ ntwea anan no ho, baabi a ne nan anan no sisi no. 14 Ná nkawa no bɛn mfomfamho a ɔde atwa ɔpon no ho ahyia no; ɛno na na wɔde nnua bɛhyehyɛ mu de asoa ɔpon no. 15 Afei ɔde ɔkanto dua sen nnua nteaanteaa a wɔde bɛsoa ɔpon no, na ɔde sika kɔkɔɔ faa ho nyinaa. 16 Ɛno akyi no, ɔde sika kɔkɔɔ amapa yɛɛ nneɛma a wɔde besisi ɔpon no so: nyowa, nkuruwa nketewa ne akɛse, ne nkankyee a wɔde behwie afɔrebɔ nsã.+ 17 Afei ɔde hamma boroo sika kɔkɔɔ amapa de yɛɛ kaneadua+ no. Sɛnea ɔyɛɛ no ni: Ɔma enyaa nea ebegyina so, ɛnan, nkuruwa, funuma, ne nhwiren. Ɔyɛɛ ne nyinaa boom baako.+ 18 Kaneadua no nyaa nkorabata asia, nkorabata abiɛsa wɔ ɔfã baako na abiɛsa nso wɔ ɔfã a aka no. 19 Ɔmaa ɔfã baako nkorabata biara nyaa nkuruwa abiɛsa a ɛte sɛ aborɔfo nkate nhwiren, funuma, ne nhwiren; wufi funuma so a, na wokɔ nhwiren so. Ɔmaa ɔfã a aka no nso nkorabata biara nyaa nkuruwa abiɛsa a ɛte sɛ aborɔfo nkate nhwiren, funuma, ne nhwiren; wufi funuma so a, na wokɔ nhwiren so. Saa na ɔyɛɛ nkorabata asia a ɛwowɔ kaneadua no nan ho nyinaa. 20 Afei ɔyɛɛ nkuruwa anan a ɛte sɛ aborɔfo nkate nhwiren wɔ kaneadua no nan ho. Na ɔyɛɛ funuma ne nhwiren nso wɔ ho; wufi funuma so a, na wokɔ nhwiren so. 21 Faako a nkorabata abien a edi kan no pue fi kaneadua no ho no, ɔyɛɛ funuma wɔ ase; faako a nkorabata abien a edi hɔ no pue no, ɔyɛɛ funuma wɔ ase; faako a nkorabata abien a etwa to no pue no nso, ɔyɛɛ funuma wɔ ase. Enti baabi a nkorabata asia no paapae wɔ kaneadua no ho biara, ɔyɛɛ bi wɔ ase. 22 Funuma ne nkorabata ne kaneadua mu no nyinaa, ɔde hamma boroo sika kɔkɔɔ amapa na ɔyɛɛ ne nyinaa boom baako. 23 Ɛnna ɔde sika kɔkɔɔ amapa yɛɛ nkanea ason,+ ɛho nneɛma a wɔde fa ogya ne nkankyee a wɔde ogya gu mu. 24 Sika kɔkɔɔ amapa dwetikɛse* baako na ɔde yɛɛ kaneadua no ne ɛho nneɛma nyinaa. 25 Afei ɔde ɔkanto dua yɛɛ aduhuam afɔremuka.+ N’afã anan nyinaa ɔyɛɛ no pɛpɛɛpɛ; ɔmaa ne tenten yɛɛ basafa baako, na ne tɛtrɛtɛ nso yɛɛ basafa baako; efi fam kosi soro nso yɛɛ basafa abien. Ɔyɛɛ ɛne ne mmɛn nyinaa boom.+ 26 Ɔde sika kɔkɔɔ amapa faa ho nyinaa, ne soro, nkyɛnkyɛn, ne ne mmɛn ho, na ɔde sika kɔkɔɔ totoo ano hyiae. 27 Afei baabi a ɔde sika kɔkɔɔ totoo ano hyiae no, ɔde sika kɔkɔɔ yɛɛ nkawa abien abien wɔ n’ase, ebi wɔ ɔfã ha na ebi nso wɔ ɔfã ha. Ɛno na na wɔde nnua no bɛhyehyɛ mu de asoa. 28 Ɛno akyi no, ɔde ɔkanto dua sen nnua nteaanteaa a wɔde bɛsoa, na ɔde sika kɔkɔɔ faa ho nyinaa. 29 Afei ɔyɛɛ ɔsrango kronkron+ no ne aduhuam+ kurennyenn a wɔafra no yiye paa no.


Nnwom 111 NA-TWI - Mateo 111 MTDS | Biblica América Latina\nNnwom 111 NA-TWI - Mateo 111 MTDS\nAwurade ayeyi dwom\n1Kamfo Awurade! Mifi me koma nyinaa mu bɛda Awurade ase wɔ ne nkurɔfo a wɔabɔ gua no anim. 2 Nneɛma a Awurade yɛ no yɛ nwonwa! Wɔn a wɔn ani gye ho no pɛ sɛ wɔte ase. 3 Tumi ne anuonyam wɔ nea ɔyɛ biara mu na ne trenee wɔ hɔ daa.\n4 Awurade remma yɛn werɛ mfi n’anwonwade. Ne yam ye na ohu mmɔbɔ. 5 Wɔn a wodi no ni no, ɔma wɔn aduan. Ne werɛ mfi n’apam. 6 Wakyerɛ ne tumi akyerɛ ne nkurɔfo sɛ ɔde ananafo asase ama wɔn. 7 Biribiara a ɔyɛ no, ɔyɛ no nokwarem. Ne mmara nni huammɔ. 8 Bere biara ɛwɔ hɔ. Wɔhyɛɛ no nokware ne trenee mu. 9 Ɔmaa ne nkurɔfo dee wɔn ho na ɔne wɔn yɛɛ apam a ɛwɔ hɔ daa. Ɔyɛ kronkron ne Otumfoɔ!\n10 Worepɛ nyansa a, di Awurade ni. Obu wɔn a wodi ne mmara so nyinaa atɛntrenee. Ɔsɛ ayeyi daa.\nNA-TWI : Nnwom 111


Korintofo I 11 - Nkwa Asem (NA-TWI) | Biblica\nKorintofo I 11 - Nkwa Asem (NA-TWI)\nKorintofo I 11\n1Munsua me sɛnea misua Kristo no.\n2 Mekamfo mo, efisɛ, bere biara, mokae me di me nkyerɛkyerɛ a mekyerɛɛ mo no so. 3 Na mepɛ sɛ mote ase sɛ, Kristo korɔn sen onipa biara. Okunu korɔn sen ɔyere. Na Onyankopɔn korɔn sen Kristo. 4 Enti ɔbarima biara a ɔkata ne ti so bɔ mpae anaa ɔka Onyankopɔn asɛm wɔ baguam no gu Kristo anim ase. 5 Na ɔbea a ɔnkata ne ti so na ɔbɔ mpae ka Onyankopɔn asɛm wɔ baguam no nso gu ne kunu anim ase. Nsonoe biara nna ɔne ɔbea a wayi ne tinhwi no ntam. 6 Sɛ ɔbea no nkata ne ti so a, ɛsɛ sɛ otwitwa ne tinwi gu. Esiane sɛ ɛyɛ animguase sɛ ɔbea beyi ne tinwi anaa obetwitwa agu no nti, ɛsɛ sɛ ɔkata so. 7 Ɛho nhia sɛ ɔbarima bɛkata ne ti so, efisɛ, ɔyɛ Onyankopɔn anuonyam ne ne sɛso 8 na wɔammɔ ɔbarima amfi ɔbea mu na mmom wɔbɔɔ ɔbea fii ɔbarima mu. 9 Saa ara nso na ɛnyɛ ɔbea nti na wɔbɔɔ ɔbarima nanso ɔbea de, ɔbarima nti na wɔbɔɔ no. 10 Esiane saa asɛm yi ne abɔfo nti, ɛsɛ sɛ ɔbea nya nkataso bi wɔ ne tiri so.\n11 Yɛn asetena wɔ Awurade mu no, ɔbea nte ne baabi ɛnna ɔbarima nso nte ne baabi. 12 Na sɛnea wɔbɔɔ ɔbea fii ɔbarima mu no, saa ara nso na ɔbea woo ɔbarima, na biribiara nso fi Onyankopɔn.\n13 Eye sɛ ɔbea bɛbɔ mpae afrɛ Onyankopɔn wɔ bagua mu a biribiara nkata ne tiri so anaa? Mo ara mummua mfa. 14 Ɛnyɛ saa abɔde koro no ara na ɛka se, sɛ ɔbarima ti fuw pii a, ɛyɛ animguase ma no no? 15 Nanso sɛ ɔbea de, ne ti fuw pii a, ɛyɛ anuonyam ma no no? Wɔama no nhwi pii sɛ akataso. 16 Nanso sɛ obi pɛ sɛ ogye ho akyinnye a, asɛm a mewɔ ka wɔ ho ara ne sɛ, yɛn anaa Onyankopɔn asafo no nni kwan foforo biara a wɔfa so som.\n17 Mmara a edidi so yi a mereka akyerɛ mo yi, menkamfo mo, efisɛ, mo asafo nhyiam sɛe nneɛma sen sɛnea wɔyɛ no yiye. 18 Nea edi kan no, mate sɛ mo ne mo ho mo ho di asi wɔ mo nhyiam mu na migye di sɛ nokware kakra wɔ mu. 19 Akyinnye biara nni ho sɛ ɛsɛ sɛ mo mu kyekyɛ sɛnea nokware bɛda adi.\n20 Sɛ muhyia sɛ kuw a, momma sɛ morebedi Awurade adidi no. 21 Na mugu so redidi no, obiara di n’aduan wɔ bere a ɔkɔm de ebinom na afoforo nso abobow nsa. 22 Mo ara munni afi a mudidi, nom wɔ mu? Anaasɛ mopɛ sɛ mugu Onyankopɔn asafo no ne wɔn a ade ahia wɔn no anim ase? Dɛn na mohwehwɛ sɛ meka fa saa asɛm yi ho kyerɛ mo? Menkamfo mo anaa? Ɛsɛ sɛ muhu sɛ ɛnsɛ sɛ mekamfo mo!\n23 Awurade nkyɛn na minya nkyerɛkyerɛ a mekyerɛkyerɛ mo no sɛ, Awurade Yesu, anadwo a woyii no mae no, ɔfaa abodoo 24 na ɔdaa Onyankopɔn ase no, obuu mu kae se, “Eyi ne me nipadua a mede ma mo. Monyɛ eyi mfa nkae me.” 25 Saa ara na adidi no akyi no, ɔfaa kuruwa na ɔkae se, “Saa kuruwa yi yɛ Onyankopɔn apam foforo a wɔde me mogya asɔw ano. Bere biara a mobɛnom no, monkae me.” 26 Bere biara a mobedi abodoo no na mobɛnom kuruwa no ano no, monka Awurade wu no ho asɛm kosi sɛ ɔbɛba.\n27 Ɛkyerɛ sɛ sɛ obi di Awurade abodoo no na ɔnom kuruwa no ano wɔ ɔkwan a ɛmfata so a, odi Awurade nipadua ne ne mogya no ho fɔ. 28 Enti ansa na obiara bedi abodoo no, anom kuruwa no ano no, ɛsɛ sɛ ɔkari ne ho hwɛ. 29 Na sɛ wammu Awurade Honhom no na odi, nom fi kuruwa no mu a, odi, nom de atemmu ba n’ankasa so. 30 Ɛno nti na mo mu bebree yareyare na moyɛ mmerɛw na mo mu pii awuwu no.\n31 Sɛ yɛkari yɛn ho hwɛ ansa a, yerɛnkɔ Onyankopɔn atemmu mu. 32 Nanso Awurade bu yɛn atɛn, twe yɛn aso sɛnea ɔremmu yɛne wiase nyinaa fɔ. 33 Ɛno nti, me nuanom, sɛ muhyia sɛ morekɔ Awurade adidi no a, montwɛn mo ho mo ho. 34 Sɛ ɔkɔm de obi a, onnidi wɔ fie na Onyankopɔn ammu no atɛn wɔ wɔn nhyiam no ase.\nNsɛm a aka no, sɛ meba a, mɛka ho asɛm.\nNA-TWI : Korintofo I 11


ሐዋርያት ሥራ 24 NASV – Asomafoɔ 24 ASCB | Biblica\nሐዋርያት ሥራ 24 NASV – Asomafoɔ 24 ASCB\nWɔdi Paulo Asɛm Wɔ Felike Anim\n1Nnanum akyi no, Ɔsɔfopanin Anania ne mpanimfoɔ bi ne mmaranimfoɔ bi a ne din de Tertulo kɔɔ Kaesarea. Wɔduruu hɔ no, wɔkɔɔ Amrado Felike nkyɛn de nsɛm a wɔwɔ tia Paulo no too nʼanim. 2Wɔfrɛɛ Tertulo ma ɔbɔɔ ne nkuro sɛ, “Onimuonyamfoɔ! Esiane wo nimdeɛ ne wʼakwankyerɛ pa enti, ɛfiri ɛberɛ a wobaeɛ yi, nsakraeɛ pa pii aba yɛn ɔman yi mu ama yɛn ho atɔ yɛn. 3Baabiara a yɛwɔ no, yɛka yei ho asɛm na yɛn ani sɔ deɛ woayɛ ama yɛn no da wo ase papaapa. 4Mempɛ sɛ mesɛe wo berɛ enti mesrɛ wo sɛ nya berɛ tiawa bi ma me na tie asɛm a merebɛka afa saa ɔbarima yi ho no.\n5“Yɛahunu sɛ saa ɔbarima yi yɛ ɔmammɔfoɔ a ɔde basabasayɛ ba Yudafoɔ nyinaa mu. Ɔyɛ Nasarefoɔ fekuo no mu panin. 6Ɔpɛɛ sɛ ɔgu asɔredan no ho fi. Ɛno enti, yɛkyeree no yɛɛ yɛn adwene sɛ anka yɛbɛfa yɛn mmara so abu no atɛn. 7Nanso, Ɔsafohene Lisia bɛgyee no firii yɛn nsam abrane so, 8hyɛɛ sɛ wɔmmɛdi nʼasɛm wɔ wʼanim. Sɛ wobisa no a, wo ara ankasa wobɛhunu sɛ nsɛm a yɛreka afa ne ho no nyinaa yɛ nokorɛ.”\n9Yudafoɔ no nso foaa nsɛm a wɔkaeɛ no so, sɛ ɛyɛ nokorɛ.\n10Afei, Amrado no maa Paulo kwan sɛ ɔnyi ne ho ano. Paulo yii ne ho ano sɛ, “Menim sɛ woyɛɛ ɔman yi so ɔtemmufoɔ akyɛre, ɛno enti, sɛ megyina wʼanim reyi me ho ano a, mensuro. 11Sɛdeɛ ebia woate no, ɛbɛyɛ nnafua dumienu ni a mekɔɔ Yerusalem, kɔɔ asɔredan mu sɛ merekɔsom. 12Yudafoɔ a wɔde me baa ha yi anhunu me sɛ me ne obi regye akyinnyeɛ wɔ asɔredan mu hɔ anaasɛ meretu nnipa aso wɔ hyiadan mu anaa ɔman no mu baabiara. 13Saa ara nso na wɔrentumi nkyerɛ sɛ, nsɛm a wɔreka ato me so yi nyinaa yɛ nokorɛ. 14Nanso, megye tom sɛ me ne nnipa a wɔka ekuo a wɔfrɛ no Ɛkwan no ho a Yudafoɔ yi kasa tia wɔn no som yɛn Agyanom Onyankopɔn. Na megye nsɛm a wɔatwerɛ wɔ Mose mmara no ne adiyifoɔ nwoma no mu no nso medi. 15Mewɔ anidasoɔ a saa nnipa yi nso wɔ wɔ Onyankopɔn mu sɛ da bi, nnipa pa ne nnipa bɔne nyinaa bɛsɔre afiri owuo mu. 16Yei enti, da biara mebɔ mmɔden sɛ mede ahonim pa bɛbɔ me bra Onyankopɔn ne nnipa anim.\n17“Mfeɛ bebree akyi a mefirii Yerusalem no, mesane mebaa hɔ sɛ mede ayɛyɛdeɛ rebrɛ me nuanom na mabɔ afɔdeɛ. 18Ɛberɛ a madwira me ho awie na megu so rebɔ aseda afɔdeɛ wɔ asɔredan no mu no, na nnipa a wɔde me baa ha yi hunuu me. Na matwitwa me tirinwi sɛdeɛ mmara no kyerɛ no. Saa ɛberɛ no nso na dɔm biara nka me ho na basabasayɛ bi aba. 19Saa ɛberɛ no, na Yudafoɔ bi a wɔfiri Asiaman mu wɔ hɔ. Wɔn na sɛ anka wɔwɔ asɛm bi ka tia me a, ɛsɛ sɛ wɔka. 20Sɛ saa nnipa a wɔwɔ ha yi nso nim asɛm bi a wɔgyina so buu me fɔ wɔ agyinatufoɔ no anim a, wɔnka. 21Asɛm baako pɛ na megyina wɔn anim no, mekaeɛ. Saa asɛm no ne sɛ, ‘Gyidie a mewɔ wɔ awufosɔreɛ no mu enti na megye di sɛ morebu me atɛn ɛnnɛ.’ ”\n22Felike a na ɔnim ekuo a wɔfrɛ no Ɛkwan no yie no tuu asɛm no hyɛɛ da, kaa sɛ, “Sɛ Ɔsafohene Lisia ba a, mɛdi wʼasɛm no.” 23Ɔhyɛɛ ɔsraani panin a na ɔhwɛ Paulo so no sɛ ɔmma wɔnwɛn no, nanso wɔmma no ahotɔ kakra. Na sɛ ne nnamfonom de biribiara a ɛho hia no no rebrɛ no a, wɔmma ho kwan.\n24Nna bi akyi no, Felike ne ne yere Drusila a ɔyɛ Yudani no baeɛ. Ɔsoma ma wɔkɔfrɛɛ Paulo brɛɛ no maa ɔbɛkaa gyidie a ɔwɔ wɔ Kristo Yesu mu no kyerɛɛ wɔn. 25Paulo reka tenenee, ahosohyɛ ne Atemmuo da ho asɛm no, Felike suroeɛ enti ɔkaa sɛ, “Kɔ! Akyire yi, sɛ menya adagyeɛ a, mɛsoma mabɛfrɛ wo.” 26Na Felike ani da so sɛ Paulo bɛma no sika na wagyaa no, ɛno enti, na ɔma wɔtaa kɔfrɛ no ntiantia mu ba ne nkyɛn ne no bɔ nkɔmmɔ no.\n27Mfeɛ mmienu akyi no, Porkio Festo bɛsii Felike ananmu sɛ amrado. Esiane sɛ na Felike pɛ sɛ ɔsɔ Yudafoɔ no ani no enti, ɔgyaa Paulo wɔ afiase hɔ.\nASCB : Asomafoɔ 24


ኢያሱ 6 NASV – Yosua 6 AKCB | Biblica\nኢያሱ 6 NASV – Yosua 6 AKCB\n1Wɔtotoo Yeriko apon mu papee, efisɛ na wosuro Israelfo no. Wɔamma obiara kwan ma wankɔ mu anaa wamfi adi.\n2Awurade ka kyerɛɛ Yosua se, “Mede Yeriko, ɛhɔ hene ne ɛhɔ akofo nyinaa ahyɛ wo nsa. 3Ma wo nsraadɔm no nyinaa mmɔ nsra ntwa kuropɔn no ho nhyia pɛnkoro da biara nnansia. 4Asɔfo baason a wokurakura adwennini mmɛn abɛn bedi Adaka no anim. Da a ɛto so ason no, ɛsɛ sɛ mobɔ nsra twa kuropɔn no ho mpɛn ason, a asɔfo no rehyɛn mmɛn no. 5Sɛ mote sɛ asɔfo no hyɛn mmɛn no denneennen ma ɛkyɛ a, nnipa no nyinaa mmɔ nnye so. Afei kuropɔn no afasu nyinaa bedwiriw agu fam, na nnipa no betumi atow ahyɛ kuropɔn no so.”\n6Na Yosua frɛɛ asɔfo no ka kyerɛɛ wɔn se, “Momfa Apam Adaka no na mo mu baason nni anim a wokurakura mmɛn.” 7Enti, ɔhyɛɛ nnipa no se, “Mommɔ nsra mfa kuropɔn no ho na wɔn a wokurakura akode no bedi Awurade adaka no anim.”\n8Yosua kasa kyerɛɛ nnipa no wiei no, asɔfo baason a wokurakura mmɛn no fii ase bɔɔ nsra wɔ Awurade anim a wɔrehyɛn mmɛn no. Na asɔfo a wɔso Awurade Apam Adaka no dii wɔn akyi. 9Wɔn a wokurakura akode no bi bɔɔ nsra wɔ asɔfo no a wɔrehyɛn mmɛn no anim, na bi nso bɔɔ nsra wɔ asɔfo a wɔso Adaka no akyi, bere a asɔfo no gu so rehyɛn mmɛn no. 10Yosua hyɛe se, “Monnteɛ mu na monnkasa mpo. Mommma asɛm biara mfi mo anum, kosi sɛ mɛka akyerɛ mo se monteɛ mu na moateɛ mu.” 11Enti, da no, wɔsoaa Awurade Adaka no twaa kuropɔn no ho pɛnkoro. Na afei obiara san kɔɔ atenae hɔ kɔhomee anadwo no.\n12Ade kyee no Yosua sɔree anɔpahema, na asɔfo no soaa Awurade Adaka no bio. 13Asɔfo baason a wokurakura adwennimmɛn mmɛn no bɔɔ nsra wɔ Awurade Adaka no anim, a wɔrehyɛn wɔn mmɛn. Wɔn a wokurakura akode no bi nso bɔɔ nsra wɔ asɔfo a wokurakura mmɛn no anim ne Awurade Adaka no akyi. Saa bere no nyinaa na asɔfo no rehyɛn wɔn mmɛn no. 14Da a ɛto so abien no, wɔbɔɔ nsra twaa kuropɔn no ho pɛnkoro, na wɔsan kɔɔ atenae hɔ. Wɔkɔɔ so yɛɛ saa ara nnansia.\n15Da a ɛto so ason no, Israelfo no sɔree anɔpahema, bɔɔ nsra twaa kuropɔn no ho hyiae, sɛnea wɔayɛ dedaw no. Nanso, saa bere yi de, wɔbɔɔ nsra twaa kuropɔn no ho mpɛn ason. 16Ne mpɛn ason so no, bere a asɔfo no hyɛn wɔn mmɛn denneennen ma ɛkyɛe no, Yosua hyɛɛ ɔmanfo no se, “Monteɛteɛ mu! Na Awurade de kuropɔn no ama mo! 17Kuropɔn no ne emu nneɛma no, ɛsɛ sɛ mosɛe ne nyinaa sɛ afɔrebɔde ma Awurade. Oguamanfo Rahab ne ne fifo nko na ɛsɛ sɛ wogyaw wɔn, efisɛ ɔbɔɔ akwansrafo no ho ban. 18Mommmfa nneɛma a ɛsɛ sɛ wɔsɛe no no mu biara, sɛ mofa a, mo ankasa na wɔbɛsɛe mo korakora na mode ɔhaw bɛbrɛ Israel nyinaa. 19Biribiara a wɔde dwetɛ, sikakɔkɔɔ, kɔbere mfrafrae anaa dade ayɛ no yɛ kronkron ma Awurade, enti ɛsɛ sɛ wɔde ba nʼadekorabea hɔ.”\n20Bere a nnipa no tee mmɛn no nnyigyei no, wɔteɛteɛɛ mu denneennen sɛnea wobetumi. Prɛko pɛ Yeriko afasu no dwiriw guu fam maa Israelfo no fi afanan nyinaa tow hyɛɛ kuropɔn no so na wɔfae. 21Wɔsɛee biribiara a ɛwɔ kuropɔn no mu pasaa, mmarima ne mmea, mmofra ne mpanyin, anantwi, nguan, mfurum ne biribiara.\n22Afei, Yosua ka kyerɛɛ akwansrafo baanu no se, “Munni mo bɔhyɛ no so. Monkɔ oguamanfo no fi na monkɔfa no ne nʼabusuafo nyinaa mmra.” 23Mmerante no kɔfaa Rahab, nʼagya, ne na, ne nuabarimanom ne abusuafo a na wɔwɔ ne nkyɛn no nyinaa bae. Wɔde abusuafo no nyinaa kosiee baabi a ɔhaw biara nni hɔ na ɛbɛn Israelfo atenae.\n24Afei, Israelfo no hyew kuropɔn no ne emu nneɛma nyinaa. Nneɛma a wɔanhyew no yɛ nea wɔde dwetɛ, sikakɔkɔɔ, kɔbere mfrafrae anaa dade ayɛ. Wɔde ne nyinaa kosiee Awurade fi adekoradan mu. 25Enti, Yosua amfa ne nsa anka oguamanfo Rahab ne nʼabusuafo a na wɔka ne ho wɔ fie no, efisɛ ɔde akwansrafo a Yosua somaa wɔn Yeriko no siei. Enti ɔte Israelfo mu besi nnɛ.\n26Saa bere no, Yosua kaa saa nnome nsɛm yi: “Awurade nnome mmra obiara a ɔyɛ nʼadwene sɛ ɔbɛkyekyere Yeriko kuropɔn no bio.\n“Ɔde nʼabakan na ebefi ase,\nna ɔde nʼakumaa na ebesisi ano apon.”\nAKCB : Yosua 6


Yohane I 3 - Nkwa Asem (NA-TWI) | Biblica\nYohane I 3 - Nkwa Asem (NA-TWI)\nYohane I 3\n1Monhwɛ ɔdɔ a Agya no dɔ yɛn. Ne dɔ a ɔdɔ yɛn no mu yɛ den ma wɔfrɛ yɛn Onyankopɔn mma. Na ɛyɛ nokware nso. Ɛno nti na wiase nnim yɛn no; ennim Onyankopɔn. 2 Me nuanom, mprempren yɛyɛ Onyankopɔn mma nanso nea daakye yɛbɛyɛ de, yennim. Nanso yenim sɛ Kristo ba a, yɛbɛyɛ te sɛ ɔno, efisɛ, yebehu no pefee. 3 Obiara a ɔwɔ saa anidaso yi wɔ Kristo mu no yɛ ne ho kronn sɛnea Kristo yɛ kronn no.\n4 Obiara a ɔyɛ bɔne no bu Onyankopɔn mmara so, efisɛ, bɔne yɛ mmara sobu. 5 Munim sɛ Kristo bae sɛ ɔrebɛfa nnipa bɔne, efisɛ, ɔno de bɔne nni ne mu. 6 Enti obiara a ɔtena Kristo mu no nkɔ so nyɛ bɔne. Na obiara a ɔkɔ so yɛ bɔne no nhuu no, na onnim no.\n7 Mommma obi nnaadaa mo, me mma. Obiara a ɔyɛ nea ɛteɛ no yɛ ɔtreneeni sɛnea Kristo yɛ ɔtreneeni no. 8 Nea ɔkɔ so yɛ bɔne no yɛ ɔbonsam de, efisɛ, ɔbonsam fi mfitiase pɛɛ na ɔyɛɛ bɔne. Saa asɛm yi nti na Onyankopɔn Ba no bae. Ɔbae sɛ ɔrebɛsɛe ɔbonsam nnwuma. 9 Obiara a ɔyɛ Onyankopɔn Ba no nkɔ so nyɛ bɔne, efisɛ, Onyankopɔn su wɔ ne mu na esiane sɛ Onyankopɔn yɛ n’Agya nti, ontumi nkɔ so nyɛ bɔne.\n10 Nsonoe a ɛda Onyankopɔn mma ne ɔbonsam mma ntam ne sɛ, obi a ɔnyɛ papa anaa ɔnnɔ ne nua no nyɛ Onyankopɔn ba.\nMonnodɔ mo ho\n11 Nsɛm a motee mfiase no kyerɛ sɛ monnodɔ mo ho.\n12 Ɛnsɛ sɛ yɛyɛ sɛ Kain. Na ɔyɛ ɔbonsam de. Enti okum n’ankasa ne nua. Adɛn nti na Kain kum no? Efisɛ, nneɛma a ɔyɛe no yɛ bɔne nanso ne nua no de, ɔyɛɛ papa. 13 Enti anuanom, sɛ wiasefo tan mo a, mommma ɛnnyɛ mo nwonwa.\n14 Yenim sɛ yɛafi owu mu aba nkwa mu. Yenim saa, efisɛ, yɛdɔ yɛn nuanom. 15 Obi a ɔtan ne nua no yɛ owudifo na munim nso sɛ owudifo nni nkwa a enni awiei wɔ ne mu. 16 Eyi na ɛma yehu sɛnea ɔdɔ te. Kristo de ne nkwa maa yɛn. Ɛsɛ sɛ yɛn nso yɛde yɛn nkwa ma yɛn nuanom.\n17 Sɛ obi yɛ ɔdefo na ohu sɛ biribi ho hia ne nua na ɔto ne koma mu wɔ ne ho a, ɛbɛyɛ dɛn na watumi aka se ɔdɔ Onyankopɔn wɔ ne koma mu? 18 Me mma, ɛnsɛ sɛ yɛn dɔ no yɛ kasa hunu. Ɛsɛ sɛ ɛyɛ ɔdɔ turodoo a ɛnam nneyɛe so da ne ho adi. 19 Eyi na ɛbɛma yɛahu sɛ yɛwɔ nokware no. Eyi na ɛbɛma yɛn koma anya gyidi wɔ Onyankopɔn anim. 20 Sɛ yɛn koma bu yɛn fɔ a, yenim sɛ Onyankopɔn so sen yɛn koma na onim biribiara.\n21 Enti anuanom adɔfo, sɛ yɛn koma ammu yɛn fɔ a, yɛwɔ akokoduru wɔ Onyankopɔn anim. 22 Biribiara a yebisa no no, yɛn nsa ka efisɛ, yedi ne mmara so na yɛyɛ n’apɛde nso. 23 Ne mmara no ka se, yennye ne Ba Yesu Kristo no din nni na yɛnnodɔ yɛn ho sɛnea Kristo hyɛɛ yɛn no. 24 Obiara a odi Onyankopɔn mmara so no te Onyankopɔn mu na Onyankopɔn nso te ne mu. Na eyi na ɛma yehu sɛ Onyankopɔn te yɛn mu. Yenim no saa efisɛ, wama yɛn Honhom.\nNA-TWI : Yohane I 3


Ahohuru bere mu nnuaba ho anisoadehu (1-3)\nWɔn a wɔhyɛ nkurɔfo so no, asɛm ato wɔn (4-14)\nYehowa asɛm ho kɔm (11)\n8 Nea Awurade Tumfo Yehowa yi kyerɛɛ me ni: Hwɛ! Mihuu kɛntɛn a ahohuru bere mu nnuaba wom. 2 Ɛnna obisaa me sɛ: “Amos, ɛdɛn na wuhu yi?” Na mekae sɛ: “Kɛntɛn a ahohuru bere mu nnuaba wom.” Ɛnna Yehowa ka kyerɛɛ me sɛ: “Me man Israel awiei aba. Meremfa wɔn bɔne nkyɛ wɔn bio.+ 3 ‘Saa da no, asɔrefi nnwom bɛdan osu ne nteɛteɛm,’+ Awurade Tumfo Yehowa asɛm ni. ‘Na wɔbɛtotow afunu bebree agugu baabiara.+ Ma hɔ nyɛ komm!’ 4 Muntie, mo a mutiatia ahiafo so,Mo a moma asaase so ahobrɛasefo sã,+ 5 Mo a moka sɛ, ‘Da bɛn na ɔsram foforo afahyɛ no betwam+ ama yɛatɔn yɛn hwiit?*Da bɛn na Homeda+ betwam ama yɛatɔn hwiit? Sɛnea ɛbɛyɛ a yɛbɛyɛ efa* susukuruwa no ketewa,Na ne bo akɔ soro,Na yɛakyea yɛn nsenia* de asisi nkurɔfo,+ 6 Na yɛde dwetɛ atɔ mmɔborɔwa,Na yɛatɔn ohiani agye mpaboa,+Na yɛatɔn hwiit* a enye.’ 7 Yehowa, Yakob Anuonyam no, aka ne ho ntam+ sɛ,‘Me werɛ remfi wɔn nnwuma no biara da.+ 8 Eyi nti asaase no bɛwosow,Na obiara a ɔte so bedi awerɛhow.+ Wobebu afa so te sɛ Nil a ayiri,Wobebu afa so, na wɔatwetwe te sɛ Nil a ɛwɔ Egypt.’+ 9 ‘Saa da no,’ Awurade Tumfo Yehowa asɛm ni,‘Mɛma owia akɔtɔ awia ketee,Na mama sum aba asaase no so awiabere.+ 10 Mɛma mo afahyɛ adan awerɛhow,+Na mo nnwom nyinaa adan awerɛhow nnwom. Mɛma obiara de awerɛhow ntama* asi n’asen, na mama obiara ti ho apa;Mɛma ayɛ sɛ nea obi redi ne ba baako pɛ wu ho awerɛhow,Na saa da no awiei bɛyɛ awerɛhow nko ara.’ 11 ‘Hwɛ! Nna bi reba,’ Awurade Tumfo Yehowa asɛm ni.‘Saa bere no, mɛma ɔkɔm aba asaase no so,Ɛnyɛ aduankɔm, ɛnna ɛnyɛ osukɔm,Na mmom Yehowa asɛm ho kɔm.+ 12 Na wɔde wɔn ti bɛpempem afi po ano akɔ po ano,Na wɔafi atifi akɔ apuei. Wobekyinkyin ahwehwɛ Yehowa asɛm, nanso wɔrenhu. 13 Saa da no, osukɔm nti, mmaabun a wɔn ho yɛ fɛ betwitwa ahwe,Na mmerante nso betwitwa ahwe; 14 Wɔn a wɔde Samaria bɔne ka ntam+ na wɔka sɛ,“O Dan, sɛ́ wo nyame te ase yi!”+ Na wɔka sɛ, “Sɛ́ Beer-Seba kwan wɔ hɔ yi!”+ Saa nkurɔfo no, wɔbɛhwehwe ase a wɔrensɔre bio.’”+


KENKAN WƆ Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Bicol Bislama Boulou Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Croatian Czech Dangme Danish Dutch English (Borɔfo) Estonian Ewe (Awona) Faroese Fijian Finnish Fon French Ga (Nkran Kasa) Galician Georgian German Greek Greenlandic Guarani Gun Haitian Creole Hausa Hebrew Hiligaynon Hindi Hungarian Iban Igbo Iloko Indonesian Italian Japanese Javanese Kabiye Kabuverdianu Kachin Kannada Karen (S'gaw) Kazakh Kikaonde Kikuyu Kinyarwanda Kirghiz Kirundi Kongo Korean Latvian Lingala Lithuanian Low German Macedonian Malagasy Malay Malayalam Maltese Mam Maya Mfantse Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nzema Oromo Pangasinan Persian Polish Portuguese Portuguese (Portugal) Punjabi Quechua (Ayacucho) Quechua (Cuzco) Quichua (Imbabura) Rarotongan Romanian Romany (Macedonia) Cyrillic Russian Sepedi Serbian Serbian (Roman) Setswana Shona Silozi Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tojolabal Tongan Totonac Tsonga Turkish Twi Uighur (Cyrillic) Ukrainian Urdu Urhobo Uzbek Valencian Venda Vietnamese Wallisian Welsh Xhosa Yoruba (Alata) Zapotec (Isthmus) Zulu\n2018 Ɔsom Afe * Akontaabu\nJehovah Adasefo dodow a wɔwɔ wiadze nyina\nNsaase dodow a Jehovah Adasefo kã asɛmpa no wɔ do\nWoananom na hom kan hɔn kã hom sommufo no ho?\nNyimpa a wɔkã Nyankopɔn n’Ahenman no ho asɛmpa bosoom biara no nkotsee na yɛkan hɔn kã Jehovah Adasefo ho. (Matthew 24:14) Iyinom mu binom nye hɔn a wɔama woenuma hɔn dɛ Jehovah Adasefo, nye hɔn a wonnumaa hɔn naaso wɔafata dɛ wɔyɛ asɛmpaka edwuma no bi.\nAso ɔsɛ dɛ obi yi sika ana oeetum abɛyɛ hom som no munyi?\nOho. Wɔ hɛn som no mu no, dɛ bi a wɔbɛkan obi akã Adasefo no ho anaa obenya dwumadzi anaa hokwan pɔtsee bi no mmfa sikasɛm ho hwee. (Ndwuma 8:18-20) Nokwasɛm mpo nye dɛ, hɔn a woyi ntoboa no mu pii nnda hɔnho edzi. Ɔdasefo biara dze ne mber, n’ahoɔdzen nye n’ahodze boa wiadze nyina edwuma no, dɛ mbrɛ ne nsɛm tsebea tse nye mbrɛ noara pɛ.—2 Corinthfo 9:7.\nHom yɛ dɛn hu nyimpa dodow a wɔdze hɔnho hyɛ asɛmpaka edwuma no mu?\nBosoom biara no, Adasefo no ankasa fi hɔn pɛ mu dze asɛnka a wɔyɛe no ho akontaabu ma hɔn asafo a wɔwɔ mu no.\nAsafo biara kekã n’akontaabu no bɔ mu, na afei, wɔdze mona edwumayɛbea nkorbata a ɔhwɛ hɔn do no. Nkorbata biara so kekã n’akontaabu ahorow no bɔ mu, na afei, wɔdze mona wiadze nyina edwumayɛbea tsir no.\nWɔ ɔsom afe biara n’ewiei no, * wɔhwɛ dɛ mbrɛ Adasefo a wɔwɔ asaase biara do no hɔn dodow akɔ sor ekodu. Afei wɔkekã dɛm akontaabu ahorow yi nyinara bɔ mu na ama woeehu Adasefo dodow a wɔwɔ wiadze nyina. Wɔda ɔman biara n’asɛnka akontaabu nye ne nkyekyɛmu ahorow edzi wɔ wɛbsaet yi do. Wɔato dɛm ɔfã no dzin “Around the World.” Dɛm amandzɛɛbɔ ahorow yi hyɛ hɛn nkuran, dɛ mbrɛ amandzɛɛbɔ ahorow a ɔtsetse dɛm hyɛɛ Christianfo a wodzi kan no nkuran no ara.—Ndwuma 2:41; 4:4; 15:3.\nAso hom kan hɔn a wɔnye hom ahyehyɛdze no bɔ, naaso wɔnnkɔ asɛnka no kã hom sommufo no ho anaa?\nƆwɔ mu dɛ yɛnnkan dɛm nkorɔfo yi nnkã Adasefo no dodow ho dze, naaso yɛgye hɔn fɛw do ba hɛn asafo ahorow no mu. Iyinom mu pii ba Christ wu ho Nkaadzi no ase. Ntsi sɛ yɛtsew Adasefo no hɔn dodow fi hɔn a wɔbaa Nkaadzi no nyinara no hɔn dodow no mu a, yetum hu hɔn a wɔnye hɛn ahyehyɛdze no bɔ no hɔn dodow. Wɔ mfe 2018 mu no, hɔn a wɔbaa Nkaadzi no ase no nyinara dodow si 20,329,317.\nNyimpa pii mmba hɛn nhyiamu ahorow no bi, naaso wonya Bible adzesua a yɛnye hɔn yɛ wɔ fie a wonntua hwee no do mfaso. Wɔ mfe 2018 mu no, sɛ wɔkyekyɛ mu pɛpɛɛpɛr a, yɛnye nkorɔfo 10,079,709 yɛɛ ofie Bible adzesua bosoom biara, a adzesua no mu binom wɔ hɔ a, yɛnye ankorankor yɛe wɔ ber kor noara mu.\nEbɛnadze ntsi na aban no n’akontaabu a ɔkyerɛ Adasefo no hɔn dodow no yɛ kɛse sen hom akontaabu no?\nAsoɛ a ɔhwɛ aban no ne nyimpakan do no taa bisa nkorɔfo ɔsom kor a wɔnye hɔn bɔ, na ɔno na wogyina do kyerɛ nyimpa dodow a wɔwɔ ɔsom bi mu. Dɛ nhwɛdo no, asoɛ a ɔhwɛ nyimpakan do wɔ U.S. no kã dɛ, aber a wɔrekan nyimpa no, “wɔhwɛ dɛ nyimpa a wɔrekan hɔn no bu hɔnho dɛ wɔyɛ ebɛn ɔsommunyi.” Afei so, nna akontaabu a wonya no “gyina hɔnankasa hɔn nsusui do, na nnyɛ nokwasɛm no ankasa do.” Dza ɔnye iyi bɔ ebira no, hɔn a wɔkã asɛmpa no kyerɛ afofor na wobu hɔn dwumadzi no ho akontaa nkotsee na yɛkan hɔn kã Jehovah Adasefo ho, na nnyɛ obiara a obu noho dɛ Ɔdasefo kɛkɛ.\n^ nky. 2 Ɔsom afe hyɛ ase fi September 1 kesi afe a odzi hɔ no ne August 31. Dɛ mfatoho no, mfe 2015 ɔsom afe no hyɛɛ ase fiir September 1, 2014, besii August 31, 2015.\n^ nky. 16 Ɔsom afe hyɛ ase fi September 1 kesi afe a odzi hɔ no ne August 31. Dɛ mfatoho no, mfe 2015 ɔsom afe no hyɛɛ ase fiir September 1, 2014, besii August 31, 2015.\nAso Obi Botum Apaw Dɛ Ɔnnkɛyɛ Jehovah Adasefo No Mu Kor Bio?\nƆkwan Bɛn Do Na Wɔahyehyɛ Jehovah Adasefo Asafo Ahorow No?


Mo Ho Aka Dɔɔso a, Mobɛyɛ no Dɛn? | Nea Ɛma Abusua Nya Anigye\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Ossetian Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nMo Ho Aka Dɔɔso a, Mobɛyɛ no Dɛn?\nGiannis: * “Bere a Greece man no sikasɛm yɛɛ basaa no, m’adwuma sɛee. Ɛbaa saa no, na yentumi ntua yɛn dan ka ne yɛn ho aka foforo. Adwennwene nti, mekɔ kɛtɛ so a, na mintumi nna.”\nKaterina: “Ná yɛn koma wɔ yɛn fie no ho paa, enti sɛ midwen ho sɛ ebetumi afi yɛn nsa a, na ɛhaw me yiye. Sɛ me ne Giannis reka aka a yɛdede no ho asɛm a, na ɛtaa yɛ ntɔkwaw.”\nƐKA betumi de adwennwene kɛse abɛto abusua so na ebetumi asɛe abusua no mpo. Nhwehwɛmufo Jeffrey Dew yɛɛ nhwehwɛmu hui sɛ, sɛ awarefo bi de ka a, wonnya bere mma wɔn ho papa, wɔtaa ko, na wonni anigye nso. Sɛ awarefo nya akasakasa wɔ sikasɛm ho a, ɛkyɛ sen akasakasa a ɛba wɔ nneɛma foforo ho. Etumi kowie nkekawmu ne pupopupo, na ɛtwetwe nsɛm foforo ba. Ɛnyɛ nwonwa sɛ sika ho akasakasa tumi de awaregu pii ba.\nSɛ obi de ka pii a, etumi nso kɔfa nyarewa brɛ no; ebi ne kɔdaanna, tipae, yafunyare, komayare ne adwenemhaw. Ɔbea warefo bi a wɔfrɛ no Marta ka sɛ: “Yɛn ho aka pii no de adwennwene kɛse bɛtoo me kunu Luís so, enti sɛ ɔkɔ kɛtɛ so a, ɔnsɔre ara da. Ɔbarima a ɔboa me bere nyinaa no, afei de na ɔno ankasa hia mmoa.” Ebinom mpo de, adwennwene tumi hyɛ wɔn so araa ma wontumi bio. Ɛho nhwɛso ni: Wɔde amanneɛbɔ too gua wɔ BBC sɛ ɔbea bi a ofi India kum ne ho, efisɛ eduu baabi no, na ontumi ntua Amerika dɔla 840 bosea a ɔkɔbɔe no. Ɔbɔɔ bosea no sɛ ɔde rekɔhwɛ ne mma yare.\nSɛ ɛka de adwennwene kɛse bɛto mo abusua so a, dɛn na mobɛyɛ? Yɛrebɛhwɛ ɔhaw bi a awarefo hyia bere a wɔpɛ sɛ wotuatua wɔn ho aka na yɛahwɛ Bible afotu bi a ebetumi aboa wɔn ama wɔatumi adi ho dwuma.\nƆHAW 1: Obiara de hyɛ ne yɔnko.\nLukasz gye tom sɛ: “Ná meka kyerɛ me yere sɛ ɔsɛe sika dodo, na ɔno nso kyerɛ sɛ, sɛ mewɔ adwuma pa bi yɛ a, anka ɛnyɛ ɛne sɛ yɛn sika nsõ yɛn di yi.” Dɛn na awarefo bɛyɛ na ɛka antetew wɔn ntam?\nNea ɛbɛboa mo: Monka mmom nko ka no.\nSɛ wo hokafo na akɔfa ɛka no aba mpo a, mfa ka no ho ahometew nkasa nkyerɛ no abufuw so, efisɛ ɛbɛsɛe asɛm no koraa. Saa bere yi paa na ɛho hia sɛ mode Bible afotu a ɛwɔ Efesofo 4:31 no yɛ adwuma. Ɛhɔ ka sɛ: “Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu, ɛne adebɔne biara.”\nMo ne mo ho nnko; ɛka no mmom na monko. Stephanos yɛ ɔwarefo a ɔne ne yere ka boom koo wɔn ka; ɔkyerɛ mu sɛ: “Yɛfaa no sɛ ɛka no yɛ yɛn baanu no tamfo.” Nea wɔyɛe no ne asɛm a ɛwɔ Mmebusɛm 13:10 no hyia. Ɛka sɛ: “Onipa ahantan de aperepere na ɛba, na wɔn a wɔbom tu agyina na nyansa ne wɔn te.” Ɛnyɛ ahantan nka sɛ wo nko ara wubedi nneɛma ho dwuma, na mmom mo baanu nyinaa nyi mo yam nka ɔhaw no ho asɛm na munni ho dwuma.\nSɛ moreka nneɛma a mobɛyɛ de atua ka no a, mubetumi ama mo mma aba mu bi. Agya bi a wɔfrɛ no Edgardo a ɔwɔ Argentina kyerɛkyerɛ nea n’abusua no yɛɛ mu sɛ: “Ná me babarima ketewa no pɛ sɛ yɛtɔ sakre foforo ma no, nanso yɛkyerɛɛ no sɛ yenni sika a yɛde bɛtɔ. Enti nea yɛyɛe ne sɛ, yɛde ne nanabarima sakre maa no, na n’ani gyee ho paa. Mihui sɛ, sɛ abusua no nyinaa bom di nneɛma ho dwuma a, ɛboa paa.”\nSƆ EYI HWƐ: Mompɛ bere na momfa ntoboase nka mo ka no ho asɛm; mommfa biribiara nnsie. Sɛ mudii mfomso bi na ɛmaa ka no bae a, munnye ntom. Nanso mommfa mo adwene nnsi nea atwam no so, na mmom nnyinasosɛm a ɛbɛboa na ɛka amma bio no, ɛno na ɛsɛ sɛ mususuw ho.—Dwom 37:21; Luka 12:15.\nƆHAW 2: Ɛka no amene yɛn.\nEnrique ka sɛ: “Mebɔɔ ka kɛse bi wɔ m’adwumam, na bere a Argentina man no sikasɛm yɛɛ basaa no, asɛm no sɛee koraa. Ankyɛ na me yere nso yaree, na na ɛsɛ sɛ wɔyɛ no oprehyɛn. Ɛka menee me araa ma ɛyɛɛ me sɛ merentumi mfi mu da.” Ɔbarima bi a ne din de Roberto wɔ Brazil, na sika a ɔde kɔhyɛɛ adwuma bi mu nyinaa hyewee na ewiee ase no na ɔde sikakorabea 12 ka. Ɔka sɛ: “M’ani wui paa wɔ me nnamfonom anim. Metee nka sɛ mammɛbɔ bra biara.”\nSɛ wote nka sɛ ɛka ama w’abam abu, ɛde animguase abrɛ wo, anaa ɛma wo tiboa bu wo fɔ a, dɛn na wubetumi ayɛ?\nNea ɛbɛboa mo: Monhwɛ mo sika yiye.\n1. Monsẽsẽ ɛka a seesei mobɔ nyinaa. Sika a munya ne nea mosɛe no nyinaa, monyɛ ho kyerɛwtohɔ nnawɔtwe abien; sɛ mopɛ nso a, mubetumi ayɛ kyerɛwtohɔ no ɔsram biako. Ɛtow, nsiakyibaa, ne ntade ho ka a mobɔ no, ɛnyɛ ɛka a mobɔ no da biara, enti monkeka ɛho sika nyinaa mmom na monsẽsẽ nhu ɔsram biara de dodow, na momfa nka kyerɛwtohɔ no ho.\n2. Monhwehwɛ akwan foforo a mubetumi afa so anya sika. Mubetumi de nnɔnhwerew kakra aka bere a mode yɛ adwuma no ho. Nneɛma bi a anka mobɛtow agu kwa no, mubetumi atɔn; mubetumi nso ahyɛ gua ketewa bi wɔ fie. Monhyɛ no nsow: Monhwɛ na moamma adwuma annidi ankɔ bere a mode yɛ nneɛma a ɛho hia paa no mu, te sɛ bere a mode som Onyankopɔn no.\nAbusua no nyinaa mmom nhwehwɛ akwan a mobɛfa so ako ka no\n3. Montetew nneɛma so. Monnyɛ atotɔatotɔ, na mmom montɔ nneɛma a ɛho hia mo nkutoo. (Mmebusɛm 21:5) Enrique a yɛafa n’asɛm aka dedaw no ka sɛ: “Sɛ wontaa mpere wo ho ntɔ ade a, eye paa, efisɛ ɛboa wo ma wudwen ho hu sɛ ade ko no ho hia paa anaa enhia.” Nyansahyɛ afoforo ni.\nƆdan a mobɛtena mu: Sɛ ɛbɛyɛ yiye a, muntu nkɔtena dan a ne bo nyɛ den mu. Monhwɛ sɛnea mode anyinam ahoɔden ne nsu bedi dwuma yiye na ama mo ka so atew.\nAduan: Mommfa nnhyɛ mo ho sɛ mubedidi abɔnten; mmom no, sɛ morepue a, mubetumi de aduan kakra agu ade mu akɔ. Tɔ wo nnuan bere a aguadifo atetew nneɛma so. Joelma a ofi Brazil no ka sɛ: “Sɛ aguadifo a wɔhyɛ gua wɔ kwan ho retu gua a wɔtetew wɔn nneɛma so, enti saa bere no na metɔ nnuaba ne atosode.”\nAkwantu nhyehyɛe: Sɛ mowɔ kar bi a munhia a, montɔn. Afei nso, mommpere mo ho sɛ mobɛtɔn mo kar dedaw akɔtɔ nea aba so foforo, na mmom monhwɛ so yiye. Mfa wo ara wo kar ntu kwan bere nyinaa; sɛ baabi a worekɔ no nware a, wubetumi anantew.\nSɛ wutumi tetew nneɛma so a, wubetumi de sika a aka no ayɛ adwuma yiye.\n4. Monsẽsẽ ka a mode no na monyɛ ho biribi. Ansa na mubetua ɛka biara no, munni kan nhwɛ nsiho a ɛwɔ ho, sika a wɔtetew wɔ ho ne nea ebesi bere a ɛka no tua apa ho. Afei nso monhwɛ sɛ ebia bere a ɛsɛ sɛ mutua ka no bi mpo apa ho dedaw anaa. Esiane sɛ nnwumakuw a ɛbɔ bosea no tumi daadaa nkurɔfo nti, sɛ morekogye bosea biara a, monhwɛ nkrataasɛm a ɛwɔ ho no yiye ansa na mode mo ti akɔhyɛ mu. Sɛ yɛbɛyɛ nhwɛso a, adwumakuw bi a wɔbɔ nkurɔfo bosea wɔ United States kae sɛ, sɛ wɔbɔ obi bosea a, onii no bɛkyɛ sika no mu anan na watua biako pɛ aka ho, nanso nea ɛwom paa ne sɛ, mmɔho anan na na onii no betua aka ho.\nAfei nso monhwɛ sɛnea mubetua aka no. Ade biako a mubetumi ayɛ ne sɛ, mubedi kan atua ɛka a ɛho nsiho yɛ kɛse no. Ɔkwan foforo ne sɛ mubedi kan atua ɛka nketenkete no; ɛba saa a, ɛremma ka a ɛba ɔsram biara no nyɛ mo ani so bebree. Sɛ moagye bosea a ɛho nsiho sõ a, mubetumi akogye bosea foforo a ɛho nsiho sua de akotua.\nSɛ mohwɛ nso na muntumi ntua ɛka no nwie bere a wɔahyɛ no a, ɛnde mo ne wɔn a mode wɔn ka no nka ho asɛm. Mubetumi asrɛ bere no bi aka ho anaasɛ mubetumi asrɛ ama wɔatew nsiho no so. Nnwumakuw a wɔbɔ nkurɔfo bosea no bi tumi te ase sɛ, sɛ mubetua ɛka no bum de a, ɛnde wɔbɛhyew ɛka no bi agu. Sɛ mo ne wɔn reka ɛka no ho asɛm a, monyɛ no obu mu na monka nokware nkyerɛ wɔn. (Kolosefo 4:6; Hebrifo 13:18) Nhyehyɛe biara a mobɛyɛ no, momfa nkɔ krataa so. Sɛ mokɔ nea edi kan na anyɛ yiye a, mommpa abaw, monkɔ so ara nsrɛ wɔn mma wɔnyɛ ho biribi mma mo.—Mmebusɛm 6:1-5.\nBere a moredi mo sikasɛm ho dwuma no, sɛ nneɛma ankɔ sɛnea ɛsɛ sɛ ɛkɔ a, mommma ɛnnyɛ mo nwonwa pii. Yenni nneɛma nyinaa so tumi, enti sɛ moyɛ nhyehyɛe pa sɛ dɛn koraa a, ebetumi adi huammɔ, efisɛ sika taa ‘fuw ntaban te sɛ ɔkɔre na etu kɔ wim.’—Mmebusɛm 23:4, 5.\nSƆ EYI HWƐ: Munni kan nsẽsẽ sika a mubedi no ɔsram biara, na afei munsusuw ho nhu nea obiara betumi ayɛ ama ɛka a mobɔ no so atew anaa nea mubetumi ayɛ de apɛ sika no bi aka ho. Sɛ obiara nim nea ne yɔnko reyɛ de aboa a, etumi ka mo bom ma moko ɛka no.\nƆHAW 3: Ɛka no nko ara na yedwen ho.\nSɛ moreko ka a, anhwɛ a nneɛma a ɛho hia paa wɔ asetena mu no, mo adwene betumi afi so. Ɔbarima bi a wɔfrɛ no Georgios kyerɛ mu sɛ: “Nea na ɛyɛ ɔhaw kɛse paa ne sɛ, na yɛde yɛn adwene nyinaa asi ɛka a yɛde no so. Nneɛma a ɛho hia paa a ɛsɛ sɛ anka yɛma yɛn adwene kɔ so kɛse no, yepiaa ne nyinaa too nkyɛn.”\nNea ɛbɛboa mo: Mommma sika nnnye mo adwene.\nMmɔden a mobɛbɔ nyinaa akyi no, ebetumi aba sɛ mode mfe pii na ebetua mo ka no awie. Nanso adwene a mubenya wɔ mo tebea no ho no de, egyina mo so. Sɛ yɛwɔ sika oo, sɛ yenni sika oo, ɛnsɛ sɛ yɛma sikasɛm gye yɛn adwene. Mmom no, nyansa wom sɛ yetie Bible afotu yi: “Sɛ yɛwɔ yɛn ano aduan ne nea yɛde kata yɛn ho a, yɛbɛma ɛno ara adɔɔso ama yɛn.”—1 Timoteo 6:8.\nSɛ yɛma nea yɛwɔ dɔɔso ma yɛn a, ɛma yɛn anigye sen ahonyade\nSɛnea mo sikasɛm te biara no, sɛ moma ɛdɔɔso ma mo a, ɛbɛboa mo ama ‘moapɛɛpɛɛ mu ahu nneɛma a ehia koraa no.’ (Filipifo 1:10) “Nneɛma a ehia koraa” no, ebi ne sɛ mobɛbɛn Onyankopɔn na moafa no adamfo na moabɛn mo abusuafo nso. Georgios a yɛaka ne ho asɛm dedaw no ka sɛ: “Ɛwom, yentumi ntuaa yɛn ho aka nyinaa, nanso seesei de, ɛnyɛ ɛno ne ade a yɛn adwene wɔ so kɛse. Seesei yenya adagyew ma yɛn ho ne yɛn mma, na yɛde bere pii som Onyankopɔn no, na ɛno ama anigye aba yɛn aware mu paa.”\nSƆ EYI HWƐ: Nneɛma bi a ɛho hia mo paa a muntumi mfa sika ntɔ no, monkyerɛw ngu krataa so. Afei monhwɛ akwan a mubetumi afa so anya bere pii ama saa nneɛma no.\nƐka de adwennwene ba, na ne tua nso nna fam, gye sɛ mode nneɛma bɔ afɔre, na moyɛ saa nso a, mfaso pii wɔ so. Okunu bi a wɔfrɛ no Andrzej a ɔwɔ Poland gye tom sɛ: “Obi a ɔne me yere yɛ adwuma kogyee bosea kɛse bi de sika no guanee, na na me yere na akodi akagyinam. Ɛbaa saa no, nea ɛkɔɔ so wɔ fie hɔ no de, ɛsɛ w’ani.” Nanso sɛ ɔkae sɛnea ɔne ne yere dii asɛm no ho dwuma a, ɔka sɛ: “Ewiee ase no na biakoyɛ a ɛwɔ yɛn ntam no ayɛ kɛse; ɛnyɛ sɛ na asɛm no nhaw yɛn, na mmom sɛnea yɛboom dii ho dwuma no na ɛboaa yɛn.”\n^ nky. 3 Wɔasesa edin a ɛwɔ asɛm yi mu no bi.\n^ nky. 17 Sɛ wopɛ nyansahyɛ pii a, hwɛ asɛm a wɔato din “Sɛnea Wobɛtoto Wo Sikasɛm”; ɛwɔ September 2011 Borɔfo Nyan! mu. Yehowa Adansefo na wontintimii.\nMɛyɛ dɛn aboa m’abusua ma yɛako yɛn ka?\nYɛbɛyɛ dɛn na ɛka a yɛde no ammene yɛn amma biakoyɛ a ɛwɔ abusua no mu ansɛe?\nAdwuma Ne Sika Asomdwoe Ne Anigye Sɛnea Wɔde Sika Di Dwuma Yiye Aware Ne Abusua\nNea Ɛbɛma Moahwɛ Mo Sika Yiye\nMma wo ho sika nyinaa nwe ansa na woasua sɛ wobɛhwɛ wo sika yiye. Hu sɛnea wobɛhwɛ wo sika so yiye ansa na aka akyi dodo.


Yeremia 43 | Intanɛt So Bible| Wiase Foforɔ Nkyerɛaseɛ\nNkurɔfo no yɛɛ asoɔden; wɔkɔɔ Egypt (1-7)\nYehowa asɛm baa Yeremia nkyɛn wɔ Egypt (8-13)\n43 Na Yeremia kaa Yehowa wɔn Nyankopɔn nsɛm yi nyinaa kyerɛɛ nkurɔfo no nyinaa. Nea Yehowa wɔn Nyankopɔn de somaa no sɛ ɔnkɔka nkyerɛ wɔn no, wannyaw baako mpo. Bere a owiei no, 2 Hosaia ba Asaria ne Karea ba Yohanan+ ne mmarima ahantanfo no nyinaa ka kyerɛɛ Yeremia sɛ: “Asɛm a woreka yi nyɛ nokware! Yehowa yɛn Nyankopɔn nsomaa wo sɛ bɛka kyerɛ yɛn sɛ, ‘Munntu mo nan nnsi Egypt nnkɔtena hɔ.’ 3 Neria ba Baruk+ na ɔretutu gu w’asom sɛnea ɛbɛyɛ a wode yɛn bɛma Kaldeafo no, na wɔakunkum yɛn anaa wɔatu yɛn ase akɔ Babilon.”+ 4 Enti Karea ba Yohanan ne asahene no nyinaa ne ɔman no nyinaa antie Yehowa asɛm, na wɔantena Yuda asaase so. 5 Mmom, Karea ba Yohanan ne asahene no nyinaa faa Yudafo a aka no nyinaa kaa wɔn ho, Yudafo a wɔbɔɔ wɔn hwetee aman nyinaa so a na wɔasan aba sɛ wɔrebɛtena Yuda asaase no so no.+ 6 Wɔfaa mmarima ne mmea ne mmofra ne ɔhene mma mmea ne wɔn* a awɛmfo so panyin Nebusaradan+ gyaw wɔn maa Safan+ ba Ahikam+ ba Gedalia+ no nyinaa, na wɔfaa odiyifo Yeremia ne Neria ba Baruk nso kaa ho. 7 Na wɔkɔɔ Egypt asaase so, efisɛ wɔantie Yehowa asɛm, na wɔkɔe ara koduu Tapanes.+ 8 Ɛnna Yehowa ka kyerɛɛ Yeremia wɔ Tapanes sɛ: 9 “Fa wo nsa sesaw abo akɛse, na fa kosie dɔte mu wɔ baabi a wɔde birikisi atintim fam wɔ Farao fi pon ano wɔ Tapanes no. Yɛ ma Yuda mmarima no nhu. 10 Afei ka kyerɛ wɔn sɛ, ‘Nea asafo Yehowa, Israel Nyankopɔn no aka ni: “Hwɛ, meresoma akɔfa Babilon hene Nebukadnesar* m’akoa no aba,+ na mede n’ahengua besi abo a mede asie yi so, na ɔbɛtrɛw n’ahenni ntamadan mu wɔ so.+ 11 Na ɔbɛba abɛtow ahyɛ Egypt asaase no so.+ Nea ɔfata owuyare no, owuyare bekum no. Nea ɔfata sɛ wɔkyere no no, wɔbɛkyere no akɔ. Na nea ɔfata sekan no, sekan bekum no.+ 12 Na mede ogya bɛto Egypt anyame no afi* mu,+ na ɔbɛhyew wɔn, na ɔbɛkyere wɔn akɔ. Obefura Egypt asaase te sɛ nea oguanhwɛfo fura ne ntama no, na obefi hɔ akɔ asomdwoe mu.* 13 Na obebubu adum* a ɛwɔ Bet-Semes* wɔ Egypt asaase so no pasaa, na ɔde ogya bɛhyew Egypt anyame no afi.”’”*\n^ Anaa “obefi hɔ akɔ a obiara renyɛ no hwee.”\n^ Anaa “abo adum.”\n^ Anaa “Owia Fi (Owia Asɔrefi),” kyerɛ sɛ, Heliopoli.


Yohane 6 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 6:1-71\nYesu maa nnipa 5,000 aduan (1-15)\nYesu nantew nsu so (16-21)\nYesu ne “nkwa paanoo no” (22-59)\nYesu nsɛm too nnipa pii hintidua (60-71)\n6 Eyinom akyi no, Yesu siim kɔɔ Galilea Po* anaa Tiberia Po no agya.+ 2 Na nnipadɔm kɛse bi kɔɔ so dii n’akyi,+ efisɛ wohuu anwonwade a ɔyɛe de saa ayarefo yare no.+ 3 Enti Yesu foro kɔɔ bepɔw bi so, na ɔne n’asuafo no kɔtenaa hɔ. 4 Saa bere no, na Yudafo afahyɛ a wɔfrɛ no Twam+ no abɛn. 5 Bere a Yesu maa n’ani so hui sɛ nnipadɔm kɛse bi reba ne nkyɛn no, obisaa Filipo sɛ: “Ɛhe na yɛbɛtɔ paanoo ama nnipa yi adi?”+ 6 Nanso ɔkaa eyi de sɔɔ no hwɛe, efisɛ na onim nea ɔrebɛyɛ. 7 Filipo buaa no sɛ: “Paanoo denare* 200 renso wɔn sɛ wɔn mu biara benya ketewaa bi mpo.” 8 N’asuafo no baako, Simon Petro nua Andrea ka kyerɛɛ no sɛ: 9 “Abarimaa bi wɔ ha a ɔwɔ baali* paanoo anum ne mpataa nketewa abien. Nanso nnipa bebrebe yi, eyi bɛyɛ wɔn dɛn?”+ 10 Yesu kae sɛ: “Momma nkurɔfo no ntenatena ase.” Ná sare pii wɔ hɔ, enti nnipa no tenatenaa ase. Ná wɔn dodow bɛyɛ 5,000.+ 11 Ɛnna Yesu faa paanoo no, na bere a ɔdaa ase no, ɔkyekyɛ maa wɔn a wɔtete hɔ no. Saa ara nso na ɔyɛɛ mpataa nketewa no, na dodow a wɔpɛ biara, wonyae. 12 Afei bere a wodidi mee no, ɔka kyerɛɛ n’asuafo no sɛ: “Mommoaboa nea aka ase no ano, na biribiara ansɛe kwa.” 13 Enti wɔboaboaa ano. Na baali paanoo anum a nkurɔfo no dii no, nea ɛkaa ase no yɛɛ nkɛntɛn 12 mama. 14 Bere a nnipa no huu sɛnkyerɛnne a ɔyɛe no, wofii ase kae sɛ: “Ampa, oyi ne Odiyifo a ɔreba wiase no.”+ 15 Ɛnna Yesu hui sɛ wɔpɛ sɛ wɔkyere no yɛ no ɔhene. Enti ɔtwee ne ho,+ na ɔno nko ara+ kɔhyɛɛ bepɔw no so bio. 16 Eduu anwummere no, n’asuafo no kɔɔ* ɛpo no ano,+ 17 na wɔforo tenaa ɔkorow bi mu sɛ wɔretwa po no akɔ Kapernaum. Saa bere no, na esum aba, nanso na Yesu mmaa wɔn nkyɛn.+ 18 Afei nso, na mframa rebɔ denneennen, enti na ɛpo no rebu fa so.+ 19 Afei bere a wɔharee ɔkorow no bɛyɛ akwansin abiɛsa anaa anan* no, wohui sɛ Yesu nam po no so a ɔrebɛn ɔkorow no, na ehu kaa wɔn. 20 Na ɔka kyerɛɛ wɔn sɛ: “Ɛyɛ me; munnsuro!”+ 21 Afei wɔde anigye ma ɔbɛtenaa ɔkorow no mu, na ankyɛ koraa na ɔkorow no duu asaase a wɔrekɔ so no so.+ 22 Ade kyee no, nnipadɔm a wɔkaa ɛpo no agya no hui sɛ ɔkorow biara nni hɔ, gye ketewa baako bi. Wohui nso sɛ Yesu anka n’asuafo no ho antena ɔkorow no mu, na mmom n’asuafo no nko ara na wɔkɔe. 23 Na akorow fi Tiberia baa baabi a Awurade daa ase ma wodii paanoo no nkyɛn hɔ baabi. 24 Enti bere a nnipadɔm no hui sɛ Yesu ne n’asuafo no mu biara nni hɔ no, wɔkɔtenatenaa wɔn akorow mu, na wɔbaa Kapernaum bɛhwehwɛɛ Yesu. 25 Na bere a wohuu no wɔ ɛpo no agya no, wobisaa no sɛ: “Rabi,+ bere bɛn na wobaa ha?” 26 Yesu buaa wɔn sɛ: “Nokware, nokware, mereka akyerɛ mo sɛ, ɛnyɛ nsɛnkyerɛnne a muhui nti na morehwehwɛ me, na mmom paanoo a mudi mee+ no ntia. 27 Monnyɛ aduan a ɛsɛe ho adwuma. Mmom aduan a ɛnsɛe a ɛma daa nkwa+ a onipa Ba no de bɛma mo no, ɛno na monyɛ ho adwuma. Efisɛ ɔno na Agya no, Onyankopɔn ankasa, de n’ahyɛnsode atim ne so de akyerɛ sɛ wagye no atom.”+ 28 Enti wobisaa no sɛ: “Dɛn na yɛnyɛ na yɛayɛ Onyankopɔn nnwuma?” 29 Yesu buaa wɔn sɛ: “Onyankopɔn adwuma ne sɛ mubegye nea ɔsomaa no no adi.”+ 30 Ɛnna wobisaa no sɛ: “Sɛnkyerɛnne bɛn na wobɛyɛ+ na ama yɛahu na yɛagye wo adi? Ɛdɛn na wobɛyɛ? 31 Yɛn agyanom dii mana wɔ sare so+ sɛnea wɔakyerɛw sɛ: ‘Ɔmaa wɔn paanoo a efi soro ma wodii.’”+ 32 Enti Yesu ka kyerɛɛ wɔn sɛ: “Nokware, nokware, mereka akyerɛ mo sɛ, Mose amma mo paanoo a efi soro; m’Agya mmom na ɔma mo nokware paanoo a efi soro no. 33 Na Onyankopɔn paanoo ne nea osian fi soro a ɔma wiase nkwa no.” 34 Enti wɔka kyerɛɛ no sɛ: “Awurade, ma yɛn saa paanoo yi bi daa.” 35 Yesu ka kyerɛɛ wɔn sɛ: “Mene nkwa paanoo no. Obiara a ɔba me nkyɛn no, ɔkɔm renne no da, na obiara a ogye me di no, osukɔm renne no da.+ 36 Na sɛnea maka akyerɛ mo no, moahu me, nanso munnye nni.+ 37 Wɔn a Agya no de wɔn ama me nyinaa bɛba me nkyɛn, na nea ɔba me nkyɛn no, merempam no da;+ 38 efisɛ misian fii soro bae+ sɛ merebɛyɛ nea ɔsomaa me no apɛde, na ɛnyɛ me ara m’apɛde.+ 39 Nea ɔsomaa me no apɛde ne sɛ, mɛhwɛ na wɔn a ɔde wɔn ama me no, obiara anyera, na ɛda a edi akyiri no, manyan wɔn.+ 40 Na m’Agya apɛde ne sɛ, obiara a ogye Ɔba no tom, na ogye no di no benya daa nkwa,+ na ɛda a edi akyiri no, menyan no.”+ 41 Afei Yudafo no fii ase kasakasae sɛ Yesu aka sɛ: “Mene paanoo a esian fii soro no.”+ 42 Na wofii ase kae sɛ: “Ɛnyɛ Yesu, Yosef ba a yenim ne papa ne ne maame no ni?+ Ɛyɛɛ dɛn na seesei ɔreka sɛ, ‘Misian fii soro na ɛbae’ yi?” 43 Ɛnna Yesu ka kyerɛɛ wɔn sɛ: “Munnyae akasakasa no. 44 Obiara rentumi mma me nkyɛn gye sɛ Agya a ɔsomaa me no twe no,+ na menyan no ɛda a edi akyiri no.+ 45 Wɔakyerɛw wɔ Adiyifo no mu sɛ: ‘Yehowa* bɛkyerɛkyerɛ wɔn nyinaa.’+ Obiara a watie Agya no, na wagye ne nkyerɛkyerɛ atom no ba me nkyɛn. 46 Ɛnyɛ sɛ onipa bi ahu Agya no;+ nea ofi Onyankopɔn hɔ no, ɔno nko ara na wahu Agya no.+ 47 Nokware, nokware, mereka akyerɛ mo sɛ, obiara a ogye di no wɔ daa nkwa.+ 48 “Mene nkwa paanoo no.+ 49 Mo agyanom dii mana wɔ sare so, nanso wowuwui.+ 50 Eyi ne paanoo a esian fii soro no, sɛ́ obiara nni bi, na wanwu. 51 Mene paanoo a ɛte ase a esian fii soro bae no. Sɛ obi di saa paanoo yi bi a, ɔbɛtena ase daa. Na nokwasɛm ne sɛ, paanoo a mede bɛma no, ɛno ne me honam a wiase nkwagye nti mede bɛma.”+ 52 Ɛnna Yudafo no fii ase gyee akyinnye wɔ wɔn mu sɛ: “Ɛbɛyɛ dɛn na onipa yi atumi de ne honam ama yɛn ama yɛadi?” 53 Enti Yesu ka kyerɛɛ wɔn sɛ: “Nokware, nokware, mereka akyerɛ mo sɛ, sɛ moanni onipa Ba no honam, na moannom ne mogya a, munni nkwa wɔ mo mu.+ 54 Obiara a odi me honam, na ɔnom me mogya no wɔ daa nkwa, na menyan no+ ɛda a edi akyiri no; 55 efisɛ me honam yɛ aduan ankasa, na me mogya nso yɛ anonne ankasa. 56 Obiara a odi me honam na ɔnom me mogya no, ɔne me yɛ baako daa, na me nso me ne no yɛ baako.+ 57 Sɛnea Agya a ɔte ase no somaa me, ná Agya no nti na mete ase no, saa ara na nea odi me honam no, me nti, ɔno nso bɛtena ase.+ 58 Eyi ne paanoo a esian fii soro bae no. Ɛnte sɛ nea mo agyanom dii nanso wowuwui no. Obiara a odi saa paanoo yi bi no, ɔbɛtena ase daa.”+ 59 Ɔkaa eyinom bere a na ɔrekyerɛkyerɛ wɔ hyiadan bi mu* wɔ Kapernaum no. 60 Bere a n’asuafo no mu pii tee eyi no, wɔkae sɛ: “Asɛm yi ano yɛ hyew; hena na obetumi atie?” 61 Nanso Yesu hui wɔ ne mu sɛ n’asuafo no rekasakasa wɔ eyi ho, enti obisaa wɔn sɛ: “Eyi to mo hintidua anaa? 62 Na sɛ muhu onipa Ba no sɛ ɔreforo akɔ baabi a na ɔwɔ kan no+ nso ɛ? 63 Honhom no na ɛma nkwa;+ ɔhonam de, ɛnka hwee koraa. Nsɛm a maka akyerɛ mo no yɛ honhom, na ɛyɛ nkwa.+ 64 Nanso mo mu bi nnye nni.” Asɛm no ne sɛ, efi mfiase no, na Yesu nim wɔn a wonnye nni ne nea na obeyi no ama.+ 65 Ɔtoaa so kae sɛ: “Eyi nti na maka akyerɛ mo sɛ, obiara rentumi mma me nkyɛn gye sɛ Agya no ama no kwan.”+ 66 Eyi nti, n’asuafo no bebree san kɔɔ nneɛma a ɛwɔ akyi no ho,+ na wɔne no annantew bio. 67 Enti Yesu bisaa Dumien no sɛ: “Mo nso mopɛ sɛ mokɔ anaa?” 68 Simon Petro buaa no sɛ: “Awurade, hena nkyɛn na yɛnkɔ?+ Wo na wowɔ daa nkwa nsɛm.+ 69 Yɛagye adi, na yɛabehu sɛ wone Ɔkronkronni a ofi Onyankopɔn hɔ no.”+ 70 Yesu ka kyerɛɛ wɔn sɛ: “Ɛnyɛ me na mepaw mo nnipa dumien yi?+ Nanso mo mu baako yɛ dinsɛefo.”*+ 71 Nea na ɔreka ne ho asɛm ankasa ne Yuda, Simon Iskariot ba no. Ɛwom sɛ na ɔyɛ Dumien no mu baako+ de, nanso na ɔrebeyi no ama.\n^ Anaa “n’asuafo no sian kɔɔ.”\n^ Bɛyɛ km. anum anaa asia. Nt., “bɛyɛ agoprama 25 anaa 30.” Hwɛ Nkh. B14.\n^ Ebetumi nso akyerɛ, “wɔ bagua bi ase.”\n^ Anaa “ɔbonsam.”